Ņestaiko Vsevolods

Saules Zaķīšu Zemē

Saules Zaķīšu zemē

Vsevolods Ņestaiko

Mazo Draugu Stūrītis

Plašas jūras malā starp bieziem mežiem, ziliem kalniem un zeltainām ielejām atrodas saulainā Raibzeme. Tā ir neparasta zeme.

Tās iedzīvotāji — raibzemieši — visi ir kā apbārstīti ar vasaras raibumiņiem: gan vīrieši un sievietes, gan vecīši un vecenītes, gan arī bērni. Šajā zemē ne vien cilvēkus, bet arī zvērus un putnus klāj vasaras raibumiņi: tur mūsaini ir visi zirgi un govis,visi ziloņi, lāči un krokodili, un visi kaķi un suņi. Tas vēl nekas — pat visi odi un mušas tur ir ar vasaras raibumiņiem.

Raibzemes tauta kopš seniem laikiem bija pazīstama, kā klusa, mierīga un darbīga tauta. Raibzemes iedzīvotāji bija ļoti čakli. Viņi iekopa brīnišķīgus dārzus, kuros brieda visdažādākās ogas un augļi, kādi vien atrodami pasaulē. Šajos dārzos auga arī tādi koki, kādu nebija nekur citur: tie bija konfekšu koki, kuru zari divreiz gadā no vienas vietas pārklājās ar garšīgām šokolādes konfektēm. Raibzemieši ļoti mīlēja bērnus, tādēļ arī audzēja šos kokus, lai tie sagādātu bērniem prieku.

Kādreiz Raibzeme bija brīva valsts. Un, lai gan raibzemieši tad bija neizglītota tauta, tomēr tā nepazina ne verdzību, ne cietsirdību.

Taču reiz raibzemiešu jūras līcī Laipni Lūdzam, kas bija viesmīlīgi atvērts visiem jūras braucējiem, iegriezās svešzemju kuģi ar paceltām melnām burām. Tā bija kara flote, kas ieradās šeit no tālas aizokeāna zemes Huligānijas. Huligānu armija izcēlās krastā un izklīda pa visu Raibzemi. Huligāni sāka aplaupīt un izpostīt valsti, darīt pāri Raibzemes iedzīvotājiem. Viņi lika tiem strādāt dienu un nakti, bet visus raibzemiešu darba augļus pievāca sev un aizveda pāri okeānam uz savu Huligāniju.

Mazā raibzemiešu tauta neizsakāmi cieta huligānu jūgā.

Sevišķi grūti klājās bērniem. Huligāni viņus neieredzēja. Tas vēl bija maz, ka mazie cieta drausmīgu badu, ka sen bija aizmirsuši ne vien šokolādes konfekšu, bet arī parasto ābolu un bumbieru garšu, — huligānu dēļ bērniem vairs nebija nekādas dzīves. Tie ķēra mazos raibzemiešus uz ielām, sita viņus, uzrīdīja viņiem briesmīgus melnus suņus, ko bija atveduši sev līdzi no aizokeāna zemes. Bērnu ciešanas un asaras huligāniem sagādāja vislielāko prieku un baudu.

Raibzemieši daudzkārt sacēlās pret iebrucēju varu, cenzdamies atgūt brīvību un padzīt verdzinātājus no savas zemes. Taču katru reizi huligāni guva uzvaru un nežēlīgi izrēķinājās ar nemierniekiem. Kaut kāda nezināma burvju vara palīdzēja huligāniem būt stipriem un neuzvaramiem, bet raibzemiešus darīja vājus un bezspēcīgus. Un, lai arī kā raibzemieši cīnījās, viņi nespēja pieveikt šo naidīgo burvju varu. Arvien mazākas un mazākas kļuva viņu cerības atgūt reiz brīvību.

Tomēr bērnus vajadzēja kaut kā glābt. Cik ilgi gan varēja ciest, ka huligāni tā ņirgājas par mazajiem? Taču atklātā cīņā raibzemieši varētu visi aiziet bojā, bet bērnus tas tik un tā nepaglābtu.

Raibzemiešiem tad palīgā nāca vectētiņš Brīnumiņš. Šis visa Raibzemē slavenais mednieks savu dzīvi bija pavadījis tropu mežos, medīdams plēsīgus zvērus. Neviens nezināja, cik viņam gadu. Pat visvecākie raibzemieši kopš bērnības jau atcerējās viņu kā vectētiņu. Viņa sejā bija tik daudz grumbu, ka pat vasaras raibumiņus vairs nevarēja saskatīt — tie visi bija paslēpušies rieviņās. Vectētiņš Brīnumiņš bija ļoti gudrs, un jaudis runāja, ka viņš saprotot arī putnu un zvēru valodu un mežā bieži ar tiem sarunājoties. Tiesa gan, neviens to nebija redzējis, tomēr, jādomā, ne bez pamata viņu sauca par Brīnumiņu.

Raibzemieši ļoti cienīja vectētiņu Brīnumiņu un tāpēc uzreiz bija ar mieru, kad viņš ieteica bērnus paslēpt biezā tropu mežā. Tur, biezoknī, viņš zināja kādu klusu vietu starp bieziem bieziem krūmājiem, caur kuriem neviens huligāns nespētu izlauzties. Vienīgi vectētiņš Brīnumiņš zināja uz turieni ceļu. Tur beidzās Raibzeme un sākās Zilie Klinšu kalni.

Pamodušies kādā rītā, huligāni pavisam apjuka, redzēdami, ka no Raibzemes nozuduši bērni. Visā zemē vairs nebija neviena zēna un nevienas meitenes. Huligānus pārņēma nevaldāms niknums. Viņi pārmeklēja visu zemi un neatrada pat nevienu salauztu rotaļlietu. It kā Raibzemē vispār nekad nebūtu bijis bērnu. Velti huligāni piedraudēja iznīcināt visu valsti, ja neatradīsies bērni. Raibzemes ļaudis klusēja un izlikās, ka arī paši ir ļoti ļoti noskumuši par bērnu pēkšņo nozušanu.

Bet tajā pašā laikā tropu meža biezoknī kādā lielā, gaišā pļavā radās neparasta kolonija. To nosauca par Mazo Draugu Stūrīti. Aiz smailu baļķu sētas pacēlās stalta un plaša māja.

Visapkārt dārzu zaļumā grima mazas, glītas mājiņas. Talak pletās sakou dobes un lieli, plaši tīrumi.

Izņemot vectētiņu Brīnumiņu un divas vecas aukles, kas pieskatīja pavisam mazos bērniņus, pieaugušu cilvēku kolonijā nebija. Koloniju bija cēluši paši bērni bez lielo palīdzības. Vienīgi vectētiņš Brīnumiņš bija vadījis celtniecības darbus. Starp citu, godīgi sakot, bez labiem palīgiem bērni vieni paši diez vai būtu tikuši galā. Bet palīgi viņiem bija neparasti.

Acīm redzot, vectētiņš Brīnumiņš patiešam prata zvēru valodu. Ne jau velti meža iemītnieku vidū viņam bija tik daudz draugu. Tie tad arī bija palīdzējuši bērniem celt koloniju. Kurmii biia rakuši būvbedres. Vareni kalnu ērgli no tuvējiem klinšu kalniem nesusi akmeņus, ko guldīt pamatos. Garastaini pērtiķi strādājuši par augstkāpējiem montieriem. Bebri gāzuši kokus, apgrauzdami stumbrus no visām pusēm. Dzeloņcūkas piegādājušas strādniekiem asas, izturīgas adatas, ko lietot naglu vietā.

Taču visvairāk mazajiem celtniekiem bija palīdzējuši labsirdīgie, vasaras raibumiņiem noklātie milzu ziloņi. Viņi kā dzīvi ceļamkrāni bija viegli cēluši vissmagākos baļķus, cik tikai augstu vajadzēja. Bez ziloņu palīdzības bērni diezin vai būtu varējuši uzbūvēt sienas lielajai divstāvu mājai.

Kolonijā bērniem bija laba dzīve — mierīga un droša. Neviens viņiem nedarīja pāri, neviens neņirgājās. Tiesa gan, visi darbi bija jāpadara pašu spēkiem. Bērni paši apstrādāja zemi, kopa augļu kokus un paši saimniekoja. Zēni strādāja dārzā un tīrumā, skaldīja malku, nesa ūdeni no akas, — ar vārdu sakot, darīja visus vīriešu darbus. Meitenes vārīja ēdienu, mazgāja traukus un veļu, lāpīja apģērbu. Protams, visus šos darbus vadīja vectētiņš Brīnumiņš un aukles, dodamas bērniem labus padomus.

Bija tikai viena bēda — mazie ļoti skuma pēc saviem vecākiem. Taču vectētiņš Brīnumiņš arī šoreiz atrada izeju. Viņš vienu reizi mēnesī atveda tēvus un mātes pēc kārtas šurp uz koloniju. Te viņi ciemojās dienu vai divas un tad atkal atgriezās mājās, lai neradītu huligānos aizdomas. Kolonijā vecākiem otrajā stāvā bija īpaši iekārtotas viesistabas. Bet, tā kā vectētiņam Brīnumiņam patika, lai visur būtu sava kārtība un taisnība, viņš iegādājās īpašu grāmatu. Tajā viņš atzīmēja, kuri no vecākiem jau bijuši kolonijā un kādā laikā.

Raibumiņš

Vectetiņš Brīnumiņš mīlēja visus kolonijas bērnus un pret visiem vienlīdz labi izturējās. Un tomēr bērnu vidū bija kāds zēns, kuru viņš sevišķi mīlēja un kuru izraudzījās par savu pirmo palīgu. Varbūt tas notika tāpēc, ka vienīgi šo zēnu nekad neviens neapmeklēja. Viņa vecāki un visi radi bija gājuši bojā sacelšanās laikā pret huligāniem, un viņš bija palicis bārenītis.

Zēnam bija deviņi gadi, un viņu sauca par Raibumiņu. Atjautīgā un rosīgā rakstura dēļ viņu kolonijā visi mīlēja. Nekad viņu neviens netika redzējis raudam, kaut gan viņam droši vien bieži bija skumji un sāpīgi ap sirdi. Pie pārējiem bērniem, kaut arī tikai reizi mēnesī, tomēr nāca vecāki, taču viņam pat nebija ko gaidīt…

Par spīti visam Raibumiņš bija liels nebēdnis un jokupēteris. Ja viņš pamanīja kāda bērna acīs skumjas, tad tūlīt izdomāja kādu joku, lai savu biedru izklaidētu un uzjautrinātu.

Raibumiņu visi ļoti mīlēja. Pat vectētiņa Brīnumiņa draugi — meža putni un zvēri — ar viņu cieši sadraudzējās. Zēns tos cienāja ar dažādiem gardumiem un bieži ar tiem kopā rotaļājās.

Taču vislabāk Raibumiņš sapratās ar ziloni Breusu un pērtiķīti Jokdari. Kad cēla koloniju, milzīgais lutausis Breuss bija ziloņu — celtņu vadītāju brigadieris un jau toreiz sadraudzējās ar Raibumiņu. Sēdēdams Breusa mugurā, Raibumiņš viņu komandēja, un zilonis cītīgi izdarīja visu, ko tam lika. Ar viņiem kopā strādāja arī pērtiķītis Jokdaris, kas bija augstkāpējs montieris. Viņu draudzība nostiprinājās jo dienas jo vairāk. Kad bija beigušies celtniecības darbi, zilonis Breuss un pērtiķītis Jokdaris sāka tāpat vien apciemot Raibumiņu. Breuss uz savas platās muguras vizināja bērnus, bet Jokdaris viņus smīdināja ar saviem trikiem.

Dažreiz vectētiņš Brīnumiņš atļāva Raibumiņam kopā ar Breusu un Jokdari doties nelielos ceļojumos pa meža biezokni. Raibumiņš tad uztrausās zilonim mugurā, viņam blakus notupās Jokdaris, un Breuss gluži kā tanks lauzās cauri tropu necaurejamiem biezokņiem. Tie bija ļoti interesanti un aizraujoši ceļojumi. Kādus tik neparastus augus un apbrīnojamus zvērus Raibumiņš nedabūja redzēt! Tur bija gan puķes, uz kuru ziedlapām mierīgi varētu nostāties liels cilvēks, gan kolibriji — mazmazītiņi putniņi mušas lielumā, gan ķirzakas — pāris metru garumā un koki, kuri bija tik zemi kā zāle!

Katrs šāds jauns ceļojums iepriecināja zēnu: viņš ļoti mīlēja dabu.

Reiz visi trīs draugi devās uz mežu. Raibumiņam bija priecīgs prāts — viņš dziedāja kādu dziesmiņu. arī Breuss bija labā omā, un viņš raiti soļoja, vicinādams snuķi. Visi jutās brīnišķīgi. Viņi pat nemanīja, ka bija aizklīduši no kolonijas pārāk tālu.

Te pēkšņi norībēja šāviens, pēc tam otrs, trešs… Pērtiķītis žēli iekaucās un novēlās lejā beigts. Zilonis Breuss apstājās, ka zemē iemiets, tad lēni saļima uz ceļiem un, smagi nopūzdamies, nogāzās uz sāniem. Raibumiņš ieripoja krūmos. Viņš sasitās un zaudēja samaņu.

Atvēris acis, Raibumiņš ieraudzīja, ka pār viņu noliekušies trīs pamatīgi tēvaiņi ar šautenēm rokās. Raibumiņš viņus uzreiz pazina. Tie bija huligāni Bils Blēdis, Džons Klibiķis un Toms Zirneklis — labi pazīstami visā Raibzemē.

Bils Blēdis bija tievs un garš, ar līku degunu un vienu vienīgu aci; Džons Klibiķis — arī garš, toties resns, pinkainu, melnu bārdu un ar vienu kāju klibs, bet Toms Zirneklis — spalvains, ar lielu vēderu un tievām, garām rokām, tā ka patiešām ļotf atgādināja zirnekli.

Visi trīs klusēja un vērīgi blenza Raibumiņā. Zēns vai pamira aiz bailēm, gaidīdams briesmīgo izrēķināšanos.

Beidzot Toms Zirneklis norūca:

— Hm… No kurienes te radies šis zeņķis?

— Jā, patiešām dīvaini! Kā viņš te gadījies? — Bils Blēdis aizdomīgi piemiedza savu vienīgo aci.

— Klausies, zeņķi, — ko tu te dari? — Džons Klibiķis uzbrēca Raibumiņam.

Bet Raibumiņš klusēja. Ko lai viņš teiktu? Nevarēja taču izpaust noslēpumu par koloniju!

— Tu mēms esi, vai? Runāt neproti? — Džons Klibiķis ierēcās vēl skaļāk. — Atbildi, ja tev jautā!

Taču Raibumiņš tikai klusēdams pagrozīja galvu. Lai huligāni domā, ka viņš ir mēms.

— Pag, pag, man ir skaidrs! — Bils Blēdis izsaucās.

— Droši vien te, mežā, kaut kur būs paslēpušies Raibzemes knauķi. Un šis puika ir viens no viņiem.

— Tad redz kā! Lai tagad piesargās palaidņi! — Toms Zirneklis un Džons Klibiķis kliedza viens par otru skaļāk.

— Tūlīt ved mūs uz turieni! Ātrāk parādi, kur bēgļi slēpjas!

Redzēdams, ka Raibumiņš nekustas ne no vietas, Džons

Klibiķis izrāva milzīgu, līku dunci, kas bija aizbāzts aiz jostas, un atvēzējās ar to pret zēnu:

— Rādi ceļu! Ja ne, tad tev gals klāt!

Vēl mirklis — un Raibumiņam būtu bijušas beigas. Viņš pats to labi saprata. Bet vai bija vērts bez kādas jēgas iet bojā!? Raibumiņš piecēlās un veda huligānus dziļāk meža biezoknī…

Vai tiešām jūs domājat, ka Raibumiņš viņus veda uz koloniju? Nē! Viņš labāk bija ar mieru doties nāve nekā nodot biedrus. Raibumiņš ne tikai nerādīja huligāniem ceļu uz koloniju, bet, gluži otrādi, nolēma ievest viņus tropu meža biezokņos — pēc iespējas tālāk no Mazo Draugu Stūrīša. Citas izejas nebija. Tad viņš vismaz neaizietu veltīgi bojā, bet būtu novērsis draugiem nelaimi.

Raibumiņš gāja pa priekšu, bet aiz viņa kliboja Džons Klibiķis, aiz Klibiķa — Bils Blēdis, un kā pēdējais vilkās Toms Zirneklis. Raibumiņam rokas bija sasietas aiz muguras ar stipru auklu, kuras galu turēja Džons Klibiķis. Par bēgšanu nebija ko domāt.

Raibumiņš gāja neatskatīdamies, skumji nokāris galvu. Zēnam negribējās mirt. Biezoknī tik skanīgi vīteroja putni, zālē tik koši ziedēja puķes, tik spoži spīdēja saulīte, lauzdamās caur zaļajām lapotnēm! Cik jauki dzīvot pasaulē! Vai tiešām tas ir pēdējais saulstars Raibumiņa dzīvē?… Paliec sveika, mīļā saulīte!… Paliec sveika!…

Te pēkšņi Džons Klibiķis iekliedzās nelabā balsī, un Raibumiņš sajuta, ka huligāns palaiž vaļā auklu. Raibumiņš atskatījās. Džons Klibiķis no visa spēka bija ietriecies ar degunu kādā kokā. Kaut kas bija apžilbinājis viņam acis, un huligāns neko vairs nevarēja redzēt. Arī Bils Blēdis un Toms Zirneklis mīņājās uz vietas, aizsegusi ar rokām acis. Pa huligānu sejām lēkāja savādi žilbinošas gaismas plankumiņi! Un, lai gan visi trīs huligāni drausmīgi brēca un lamājās, tomēr viņi bija bezpalīdzīgi kā akli kaķēni.

Raibumiņš pārliecinājās, ka neviens viņam nepievērš uzmanību, un metās bēgt.

Viņš ilgi klaiņoja pa mežu, lai jauktu pēdas. Reižu reizēm zēns apstājās un ieklausījās, vai huligāni nedzenas pakaļ. Taču nekas aizdomīgs nebija dzirdams: laikam huligāni vēl arvien cīnījās ar šo neizprotamo, žilbinošo gaismu.

Tikai vēlu vakarā Raibumiņš nokļuva kolonijā. Savu ceļojumu laikā viņš bija labi ievērojis visas takas, tāpēc neapmaldījās.

Kaut gan bija jau tumšs, tomēr kolonijā neviens vēl negulēja. Visi uztraukušies gaidīja Raibumiņu. Un cik visi bija priecīgi, kad beidzot viņu ieraudzīja!

Elpu aizturēdami, bērni klausījās Raibumiņa stāstu par drausmīgo piedzīvojumu mežā. Bet, izdzirduši par labsirdīgā ziloņa Breusa un jautrā pērtiķīša Jokdara bēdīgo galu, viņi ļoti noskuma. Pats Raibumiņš neizturēja un sāka raudāt. Bērni pirmo reizi redzēja, ka Raibumiņš raud. Viņam tik ļoti bija žēl savu uzticamo draugu, ka asaras pašas no sevis plūda pār vaigiem.

Šajā naktī Raibumiņš ilgi nevarēja iemigt. Viņš gulēja ar vaļējām acīm un domāja. Domāja par to, cik grūti dzīvot zemē, kur saimnieko nežēlīgie huligāni, kas ņirgājas, laupa un nogalina katru bez kāda iemesla. Vai tiešām vienmēr tā paliks? Vai tiešām nekādi nav iespējams pieveikt šos nezvērus? Vai tiešām nevar cīnīties pret tumšo burvju varu, kas dod tiem spēku?…

Un cik dīvaini — vectētiņš Brīnumiņš it kā būtu nolasījis šīs Raibumiņa domas! Zēns nemaz nemanīja, ka vecais mednieks klusu pienāk pie viņa gultas, apsēžas uz tās malas un ierunājas:

— Neskumsti, Raibumiņ, nenokar degunu, manu zēn! Iebrucēji vairs ilgi nevaldīs mūsu zemē. Drīz mūsu bēdām būs gals. Nāks jauni laiki, tici man. Es, vai zini, aizmirsu tev pastāstīt, ka vakar redzēju sapni — tādu dīvainu, gaišu un līksmu. Likās, gāja bojā ļaunie, naidīgie spēki, sabruka huligānu vara un izgaisa viss tumšais un briesmīgais, kas vien ir pasaulē… Un, cik savādi, šajā sapnī es redzēju arī tevi, Raibumiņ, — tu it kā piedzīvoji dažādas neticamas dēkas (tikai neatceros — kādas!), cīnījies ar kaut ko un uzvarēji. Šajā sapnī es redzēju tevi laimīgu. Tādēļ neskumsti, manu zēn, esmu pārliecināts, ka tevi gaida interesanti piedzīvojumi un lieli prieki. Guli, Raibumiņ, guli…

Raibumiņš nesaprata, vai vectētiņš Brīnumiņš stāsta patiesību vai arī tāpat vien grib viņu mierināt, taču zēnam uzreiz kļuva viegli un labi ap sirdi. Pār viņa pieri pārslīdēja tāds kā mīļu roku glāsts, un Raibumiņš iemiga…

…Pagāja kāds laiks, un baigais piedzīvojums mežā pamazām sāka aizmirsties, kā parasti aizmirstas viss sliktais un nepatīkamais. Bērni tikai reizēm to atcerējās. Un tādos brīžos, lai arī kā viņi lauzīja galvas, neviens nevarēja pateikt: kas toreiz bija apžilbinājis huligānus un devis iespēju Raibumiņam izglābties? Kas īsti bija šie mazie, spožie un žilbinošie gaismas plankumiņi?

Visi prātoja un gudroja, tomēr nekādi nevarēja tikt skaidrībā.

Pagaidām tas palika noslēpums.

.

Svešinieks

Reiz novakarē pie kolonijas vārtiem pieklauvēja kāds svešinieks. Viņš bija pamaza auguma, kalsens, bet ar lielu galvu. Kaut gan vakars bija ļoti silts, tomēr svešinieks stāvēja, ietinies melnā samta apmetnī un kapuci nolaidis pār pieri gluži kā lietus laikā.

Vārtus atvēra Raibumiņš. Tas bija viens no viņa pienākumiem.

— Lūdzu, ienāciet, — Raibumiņš laipni aicināja.

Svešinieks brīdi klusēja, cieši skatīdamies zēnā. Tad noslēpumaini pasmaidīja, pamāja ar galvu un iegāja iekšā.

Raibumiņam pēkšņi likās, it kā tajā brīdī, kad svešinieks viņā lūkojās, viņš, šķiet, bija iemidzis un pat redzējis sapni, bet pēc tam atkal pamodies.

Svešiniekam bija nedabiski bāla, ar biezu pūdera kārtu noklāta seja, bet acis — lielas, melnas un ļoti dīvainas. Kāpēc dīvainas? Un tad Raibumiņš attapās — dīvainas tāpēc, ka bija bez mirdzuma, neko neatspoguļoja! Zēns labi ievēroja, ka tajās neatspoguļojās pat degošās sveces liesma, kuru viņš turēja rokā. Šķita, tās nebija dzīva cilvēka acis, bet divi melni, tukši plankumi.

Un tomēr, lai arī kā tas bija, Raibumiņš svešinieka priekšā nejuta nekādu baiļu, tieši otrādi — viņā modās interese un ziņkāre pret to. Kaut gan Raibumiņam vajadzēja kāpt pagrabā pēc gurķiem (tādēļ arī viņam rokā bija degoša svece), viņš tomēr nenocietās un sekoja svešiniekam. Tas jau stāvēja pie vectētiņa Brīnumiņa galda, un vecais mednieks ierakstīja ta vārdu viesu grāmatā. Raibumiņš ātri paskatījās par vectētiņa plecu un izlasīja:

«Tumsas Kungs, uzturēsies trīs dienas, 13. istaba.»

Šajā brīdī svešinieks atkal cieši palūkojās zēnā, bet pēc tam, pagriezies pret veco mednieku, jautāja:

— Vai šis ir jūsu dēls?

Svešiniekam bija neparasta balss — tā skanēja dobji, it kā no pazemes.

— Jā, Tumsas Kungs, — vectētiņš Brīnumiņš pasteidzās atbildēt, — tas ir, nē. Zēnam nav vecāku, un viņš man ir dēla vietā. Un vai zināt…

Vecais mednieks gribēja svešiniekam pastāstīt, cik Raibumiņš ir krietns zēns, cik viņš ir jautrs un strādīgs, taču svešinieks jau pagriezās un devās pa kāpnēm uz otru stāvu, kur atradās trīspadsmitā istaba. Bet vectētiņš Brīnumiņš, aprāvies pusvārdā, turpināja rakstīt viesu grāmatā, it kā nemaz nebūtu gribējis svešiniekam ko stāstīt. Raibumiņš izbrīnījies paraudzījās viņā. Ko tas nozīmē?… Vēlāk vectētiņš pastāstīja, ka viņš pēkšņi aizmirsis, ko gribējis teikt. Agrāk ar viņu tas nekad nebija gadījies. Gluži tāpat kā Raibumiņam: viņš it kā uz brīdi iemidzis un pēc tam neko vairs neatcerējies.

Tumsas Kungs ieslēdzas savā istabā. Vēsts par viņa ierašanos vienā mirklī aplidoja visu koloniju. Protams, visi jutās pārsteigti un satraukti, jo līdz šim kolonijā nekad nebija iegriezušies svešinieki. Taču neviens nepaguva par to pat lāgā iedomāties, kad jau visiem uzbruka briesmīgs nogurums un nāca miegs, lai gan bija vēl ļoti agrs — āra tikko metās krēsla. Pēc īsa brīža kolonijā visi jau gulēja kā nosisti. Daudzi pat nebija paguvuši tikt līdz gultām. Vectētiņš Brīnumiņš bija aizmidzis turpat pie galda, dežurējošā pavāre — pie plīts, bet Raibumiņš — sarāvies čokurā uz kāpnēm, kuras veda uz otro stāvu. Un, protams, neviens neredzēja, ka vēlāk — nakts vidū no savas istabas iznāca Tumsas Kungs un, noliecies pār Raibumiņu, ilgi raudzījās viņam sejā. Starp citu, visiem šajā naktī rādījās briesmīgi sapņi.

Un cik savādi — visi pamodās reizē viena un tai pašā laikā — agrā rītausmā, kad lēca saule. Bet pamodušies pilnīgi aizmirsa noslēpumaino svešinieku, it kā viņš kolonijā nemaz nebūtu bijis. Vienīgi visus urdīja kaut kāds nemiers: šķita, ka viņus kāds slepeni novērotu.

Tikai dienā, kad Tumsas Kungs izgāja pagalmā pastaigāties, visi uzreiz atcerējās viņu un tos dīvainos notikumus, kuri bija atgadījušies pēc viņa ierašanās.

Diena bija tveicīga. Saule nežēlīgi cepināja. Bērni, pārguruši no karstuma, centās nolīst kaut kur ēnā. Taču Tumsas Kungs bija izgājis pastaigāties savā melnajā samta apmetnī ar visu nolaisto kapuci. Tā tērpies, viņš mierīgi pastaigājās tieši zem saules stariem. Visi brīnīdamies raudzījās šai dīvainajā savādniekā.

Pēc kāda brīža Tumsas Kungs atkal nozuda savā istabā, un kolonijas iedzīvotāji no jauna viņu aizmirsa, it kā nekad to nebūtu redzējuši.

Tumsas Kungs kolonijā nodzīvoja trīs dienas, un šajās trijās dienās atkārtojās viens un tas pats. Kolonijas iemītnieki domāja par svešinieku tikai tad, kad viņu redzēja, bet, līdzko vairs to neredzēja, tūliņ aizmirsa. Ik vakarus, tikko iestājās tumsa, viņi visi reizē aizmiga, bet pamodās agri no rīta līdz ar pirmajiem saules stariem — arī visi reizē. Un Tumsas Kungs, par spīti saules svelmei, katru dienu pastaigājās pa dārzu savā melnajā apmetnī.

Taču visam reiz pienāk beigas.

Trešajā dienā Raibumiņš slaucīja otrā stāva gaiteni.

Saule jau laidās uz vakara pusi, un kolonijā bērni iededza sveces. Kad Raibumiņš bija aizslaucījis grīdu līdz trīspadsmitajam numuram, viņa slota aizķēra kādu iztrūkušu pogu, kas paripoja zem durvīm. Lai dabūtu to ārā, zēns noliecās līdz apakšējai durvju spraugai un ar slotu pamēģināja to izslaucīt ārā, taču pogas tur nebija. Durvis izrādījās tikai pievērtas, un Raibumiņš ielūkojās istabā… Tas, ko viņš ieraudzīja, lika viņam nodrebēt. Pirmkārt, viņš uzreiz atcerējās Tumsas Kungu, jo atkal redzēja to. Otrkārt…

Tumsas Kungs stāvēja istabas vidū savā melnajā apmetnī, turēdams rokā melnu kabatas lakatu. Uz tā ar spoži dzelteniem diegiem bija izšūts zaķis — parasts garausis, tikai dzeltens. Otrajā rokā Tumsas Kungam bija garš duncis. Ar to noslēpumainais svešinieks lielās dusmās durstīja izšūto dzelteno zaķēnu. Raibumiņš aiz brīnumiem iepleta acis — kas tā par ērmošanos?!

Te uzreiz svešinieks, murminādams kaut kādus lāstu vārdus, ar strauju kustību iesvieda lakatu istabas kaktā, kur stāvēja mazs galdiņš ar degošu sveci. Tajā pašā mirklī no griestiem nolaidās trīs lieli naktstauriņi — miroņgalvas. Raibumiņš šos naktstauriņus labi pazina: uz muguras tiem bija galvaskausam līdzīgs raksts. Naktstauriņi satvēra melno kabatas lakatu un aiznesa to Tumsas Kungam.

Raibumiņš pat ieknieba sev, lai pārliecinātos, vai viņš nesapņo. Nē, viņš nesapņoja. Un tad notika tādi brīnumi, ka zēns gandrīz vai pamira aiz šausmām. Tumsas Kungs cieši paskatījās uz sveci. Raibumiņš labi redzēja, ka viņš nepūta, nepavēcināja ar roku, bet tikai paskatījās uz sveci. Un tad… no šī skatiena sveces liesma sāka lēnām dzist, saraudamās arvien mazāka, līdz beidzot nodzisa pavisam. Istaba iegrima tumsā. Taču Raibumiņš vēl joprojām redzēja svešinieku — viņa tumšais apveids asi iezīmējās pret logu. Re, Tumsas Kungs atraisa apmetni. Re, viņš nogrūž no galvas kapuci, nobīda apmetni no pleciem un nosviež uz grīdas. Zēns negribot nodrebēja un atlēca nost no durvīm. Zem apmetņa nekā nebija! Tumsas Kungs bija kā izzudis tumsā. Tad Raibumiņa acis pašas no sevis aizvērās, viņš noslīga uz grīdas pie durvīm un tūdaļ aizmiga ciešā miegā.

.

Negaidīts priekšlikums

Pamodies agri no rīta, Raibumiņš nesaprata, kā viņš bija varējis iemigt pie trīspadsmitās istabas durvīm. Viņš labi atcerējās, ka vakar, slaucīdams grīdu, bija nonācis līdz tām un palūkojies istabā. Bet, ko viņš tur bija ieraudzījis un kāpēc pēkšņi iemidzis, — nekādi nevarēja atcerēties. Taisnība gan, šo triju dienu laikā visi kolonijā bija pieraduši, ka miegs viņus pārsteidz visneparastākajās vietās, un vairs ne par ko nebrīnījās. Tomēr Raibumiņu mocīja ziņkārība: ko gan īsti viņš bija redzējis tur — aiz svešinieka durvīm, ko?! Visu rītu zēns lauzīja galvu, bet veltīgi.

Nelīdzēja arī tas, ka viņš vēlreiz palūkojās istabā. Nekā sevišķa tur nebija. Saules pielijušā telpā uz grīdas gulēja melns apmetnis, bet Tumsas Kungs droši vien mierīgi gulēja gultā, kuru pa durvju spraudziņu nevarēja saskatīt. Raibumiņu pārņēma nemiers. Viņam likās, ka kuru katru brīdi atgadīsies kaut kas negaidīts un nelāgs. Un tiešām, tā tas arī notika.

Raibumiņš vilka ārā no akas spaini, kad kāda neredzama vara lika viņam palaist spaini vaļā, un tas plunkšķēdams iekrita atpakaļ ūdenī, pēc tam šī pati vara lika viņam ātri skriet uz māju, uzdrāzties otrajā stāvā un pieklauvēt pie trīspadsmitās istabas durvīm. Izbrīnījies viņš pats sev jautāja: «Ko gan es daru? Kāpēc?» — taču kājas pašas nesa uz priekšu, it kā tās nebūtu viņa.

— Nāc iekšā! Es tevi gaidu! — atskanēja Tumsas Kunga balss.

Raibumiņš atvēra durvis un iegāja istabā. Sākumā viņam šķita, ka tā ir tukša. Bet, labi apskatījies, Raibumiņš vistumšākajā kaktā ieraudzīja to, kas viņu sauca. Tumsas Kungs jau bija apmetnī, un kapuce, kā arvien, sedza viņa seju.

— Nāc tuvāk, zēn, — viņš aicināja. — Nebaidies, es tev nedarīšu nekā ļauna. Tieši otrādi, es gribu tevi lūgt izdarīt man kādu pakalpojumu. Tev jādodas man līdzi tālā ceļā un jāpalīdz man kādā lietā. Pagaidām es tev neteikšu — kādā. Gan jau pats redzēsi. Tikai zini, ka tev tas neprasīs lielas pūles. Bet par atalgojumu tu saņemsi daudz naudas. Vai esi ar mieru?

Tumsas Kunga briesmīgās, melnās acis cieši raudzījās Raibumiņā. Zēnam no šī skatiena pār muguru pārskrēja šermuļi. Viņš jau gribēja atbildēt: «Nē, es neparko neiešu jums līdzi!» — un aizbēgt, taču pats pret savu gribu nomurmināja:

— Jā, jā, esmu ar mieru. Es labprāt iešu jums līdzi.

Un tikai pēc tam Raibumiņš spēja piebilst:

— Bet ko teiks vectētiņš Brīnumiņš? Viņš var mani nelaist.

— Nu, tas ir sīkums, — Tumsas Kungs pasmaidīja savu noslēpumaino smaidu. — Mēs tūlīt ar viņu aprunāsimies, un es domāju, ka viņš tevi palaidīs.

Kopā ar Tumsas Kungu Raibumiņš kā pa sapņiem izgāja no istabas un nokāpa lejā pie vectētiņa Brīnumiņa. Uzzinājis, kāpēc abi ieradušies, viņš ļoti izbrīnījās. To varēja redzēt no viņa sejas. Un Raibumiņš cerēja, ka vectētiņš tūdaļ teiks: «Nē, Tumsas Kungs, diemžēl es zēnu nevaru laist jums līdzi. Viņš ir mans pirmais palīgs, un bez viņa es nevaru iztikt!» Bet viss notika pavisam citādi. Vectētiņš Brīnumiņš laipni pasmaidīja un klusi teica:

— Ak, labprāt, Tumsas Kungs, lūdzu. Ņemiet zēnu prom kaut uz visiem laikiem. Viņš man nemaz nav vajadzīgs. Esiet tik labs.

Bija skaidri jūtams, ka viņš runāja to, ko nedomāja. Vēlāk vectētiņš atzinās, ka viņu tai brīdī bija pārņēmusi kāda tumša vara un viņš pats neesot sapratis, kā tas viss noticis.

Raibumiņam bija jāpošas ceļā. Tas neprasīja daudz laika. Zēns salika mazā aizsainītī visas savas mantas: novalkātus zābaciņus, vamzīti, kas bija pāršūts no mātes vilnas jakas, vejas pāri un vecu, saliecamu kabatas nazīti, kurš viņam bija palicis mantojumā no tēva.

Tai pašā dienā abi devās ceļā. Visi kolonijas iedzīvotāji iznāca viņus pavadīt. Daudziem acīs mirdzēja asaras: bija žēl šķirties no Raibumiņa.

.

Burvju spogulis

Nu jau tālu aiz muguras palikusi gan kolonija Mazo Draugu Stūrītis, gan meža klajums un Zilie Klinšu kalni. Saulainā Raibzeme vairs nebija saredzama.

Raibumiņš un Tumsas Kungs soļoja pa ceļu, kas veda caur kailu, saules izdedzinātu stepi. Raibumiņš bija ļoti noguris un ar mokām cilāja kājas. Taču Tumsas Kungs neparko negribēja apstāties, lai atpūstos.

— Nekas, nekas, pacieties vien! Drīz satumsīs, tad tev tūlīt kļūs viegli, — viņš mierināja zēnu.

Nu Raibumiņš nepacietīgi gaidīja, kad norietēs saule. Beidzot tā paslēpās aiz apvāršņa, un pār zemi nolaidās krēsla. Tikai rietumu pusē dega sārta svītra. Tur kvēloja pēdējo saulstaru atspīdums. Tad pēkšņi Tumsas Kungs pamāja ar savu apmetni. Un Raibumiņam šķita, ka tieši šis mājiens izdzēš pēdējo atblāzmu. Tai pašā mirklī Tumsas Kungs paķēra Raibumiņu uz rokām, un viņi neticamā ātrumā sāka joņot uz priekšu cauri melnajai naktij. Vējš svilpoja gar ausīm, aizrāvās elpa. Raibumiņš juta, ka viņi lido augstu gaisā pa tumšām, mākoņainām debesīm. Nogurums bija kā ar roku atņemts, toties sirdi žņaudza ledainas bailes. Šādas bailes Raibumiņš bija izjutis tikai murgodams pa sapņiem, kad nav spēka nedz pakustēties, nedz kādu saukt palīgā…

Viņi nelidoja ilgi — tikai dažas minūtes. Un, re, atkal — Raibumiņš jau stāv uz zemes. Visapkārt slienas augsti kalni. To sniegotās galotnes mirdz mēness staros, kuri laužas cauri mākoņiem. Bet Raibumiņam tieši pie kājām plešas ezers. Rāms vējiņš tajā veļ vieglus vilnīšus, kas sidrabaini laistās meness gaismā. Krastmalā šalc meldri. Bet ezerā peld meža pīles, ik pa brīdim ienirdamas ūdenī un ķerdamas zivis.

Te negaidot Raibumiņa acu priekšā šis parastais ezers sastinga un it kā pārklājās ar ledus kārtu. Tā virsma kļuva līdzena un nekustīga, kā no stikla. Pīles pacēlās spārnos un aizlidoja. Bet ezers kļuva arvien mazāks un mazāks, līdz pēkšņi saslējās stāvus kā siena. Tas vairs nebija ezers, bet spogulis, ko apņēma zaļš koka ietvars, greznots ar meldru rotājumu.

— Nu mēs esam klāt, — Tumsas Kungs sacīja. — Aiz šī burvju spoguļa atrodas Saules Zaķīšu Zeme. Mums tur jānokļūst. Vai esi ko dzirdējis par Saules Zaķīšu Zemi?

Lai gan pēc tik lieliem brīnumiem Raibumiņš vēl nebija lāgā atguvies, viņš tomēr priecīgi pasmaidīja. Kā nu ne! Protams, viņš daudz ko bija dzirdējis par šo brīnumaino zemi.

Pirms vairākiem gadiem, kad Raibumiņš vēl bija pavisam mazs, viņam ļoti patika ar māmiņas spogulīti laist saules zaķīšus un vērot, kā spožais gaismas plankumiņš lēkā pa sienu, pa griestiem, pa tēva pleciem, kā sprauslā un božas vecais, mūsainais minka, tiklīdz nebēdīgais saules zaķītis apžilbina tam acis. Toreiz Raibumiņam likās, ka ļaudis tāpat jokodamies dēvē šo spilgto gaismas plankumiņu par saules zaķīti. Viņš nezināja, ka tas patiešām ir zaķītis ar garām ausīm, ķepiņām un mazu, pūkainu ļipiņu, — nu gluži kā īsts zaķis, tikai zeltains kā saule, jo radies no spožiem saulstariem. To Raibumiņam, kad viņš bija paaudzies, pastāstīja vecmāmiņa, kura zināja visu, kas notiek pasaulē. Vecmāmiņa pastāstīja arī par Saules Zaķīšu Zemi, tas ir, par to vietu, kur saules zaķīši dzīvo un no kurienes ik rītus izklīst pa visu pasauli, lai veiktu savus krietnos darbus. Saules zaķīši ir ļoti labi un vienmēr palīdz tam, kurš nokļuvis nelaimē. Taču saules zaķīši ir bezgala kautrīgi un negrib, lai tiem kāds pateiktos. Tāpēc neviens arī nedabū pārliecināties, ka tie patiešām ir zaķīši. Kurš gan ies pateikties vienkāršam saules plankumiņam? Arī par savu zemi šie zaķīši klusē. Tāpēc neviens līdz šim nezināja, kur viņu zeme atrodas.

Raibumiņš jau sen bija sapņojis ieraudzīt īstu, dzīvu saules zaķīti. Un tiešām reiz viņam tas bija laimējies.

Kādā pavasara rītā Raibumiņš pamodies agrāk nekā parasti. Pamodies gan, bet acis vēl neatvēris. Un piepeši jutis kaut ko mīkstu un maigu glaužamies pie vaiga. Tad viņš palūkojies caur skropstām. Un kā jums liekas, ko viņš tad ieraudzījis? Viņam uz vaiga bija uzlēcis mazs saules zaķītis, kas vienā ķepiņā turējis nelielu zelta otiņu, bet otrā — zelta spainīti ar rūsganu krāsu. Zaķītis pamērcējis otiņu spainītī un uztriepis uz zēna deguna vasaras raibumiņus. Te tev nu bija! — izrādās, ka vasaras raibumiņi uz sejām ir saules zaķīšu darbs. Lai labāk varētu zaķīti saredzēt, Raibumiņš platāk pavēris acis. Un tajā pašā mirklī saules zaķītis pazudis — tas bija domājis, ka zēns iemidzis, un tikai tāpēc nebija aizmucis ātrāk.

Kopš tā laika Raibumiņš ļoti lepojās ar saviem vasaras raibumiņiem un visiem stāstīja, ka viņš redzējis saules zaķīti. Viņš tik bieži visiem stāstīja par šiem saviem vasaras raibumiņiem, ka ļaudis beidzot viņu pašu iesauca par Raibumiņu.

Tomēr viņš nekad nebija domājis, ka viņam palaimēsies nokļūt pašā Saules Zaķīšu Zemē. Raibumiņš satraukts palūkojās Tumsas Kungā. Un pēkšņi viņam prātā iešāvās negaidīta doma: kāpēc gan šis tumšais, nepatīkamais tips grib nokļūt jaukajā Saules Zaķīšu Zemē?

.

Murgu Kancelejas Priekšnieks

Tagad, kā liekas, ir pienācis laiks atklāt noslēpumu un pastāstīt jums kaut ko tuvāk par Tumsas Kungu. Tad nu ziniet — Tumsas Kungs nebija neviens cits kā pats Nakts Murgu Kancelejas Priekšnieks un pirmais padomnieks Melnās Nakts Karalienes pilī.

Jums gan tas varbūt neko neizsaka. Nu protams. Jūs taču vēl nekā nezināt par Melnās Nakts Karalieni. Tāpēc paklausieties.

Dziļi dziļi pazemē, kur valda mūžīga tumsa un neiespīd neviens saules stariņš, atrodas šīs Karalienes briesmīgā karaļvalsts. Tur lielā, greznā pilī dzīvo Karaliene. Viņai ir melni, gari mati, melna seja, melnas rokas un kājas — vārdu sakot, viņa visa ir melna. Re, tāda izskatās Melnās Nakts Karaliene. Arī visi viņas galminieki ir tikpat melni kā viņa pati. Kad noriet saule un izdziest pēdējā vakarblāzma, Karaliene sūta savus galminiekus uz zemes virsu, un tad tur cauru nakti valda tumsa. Karaliene neieredz ļaudis un cenšas viņiem pēc iespējas vairāk darīt ļauna. Viņa atbalsta visas nelietības un noziegumus. Arī nožēlojamie huligāni, par kuriem jums jau tika stāstīts, izmanto Karalienes pakalpojumus. Melnās Nakts aizsegā viņi pastrada savus nekrietnos darbus — laupa un slepkavo. Un tāpēc Karaliene viņus mīl.

Karaļvalstī ir kāda iestāde, bez kuras Karaliene būtu bezspēcīga. Tā ir Nakts Murgu Kanceleja. Tās priekšnieks — Tumsas Kungs ir Karalienes pirmais padomnieks. Viņa pārziņā atrodas Murgi — briesmīgas nakts parādības. Tās ierodas pie ļaudīmSnaktīs un sapņos tos visādi moka.

Nekas Karalieni nespēj tik ļoti iepriecināt kā Murgi ar saviem briesmīgajiem darbiem. Ikviens no viņiem ir Karalienes mīlulis.

Melnās Nakts Karaliene ir visvarena. Nav tāda spēka, kas varētu viņu pieveikt. Viņa baidās vienīgi no gaismas. Tāpēc arī viņas kalpi, rītam tuvojoties, bailīgi paslēpjas vistumšākajos kaktos un spraugās. Un tāpēc arī Karaliene dzīvo ar saviem pavalstniekiem tik dziļi pazemē. Viņas valstībā nevar nokļūt neviena dzīva radība — ne zvērs, ne cilvēks. Tikai reiz, tālā senatnē, kāds pārāk centīgs kurmis, rakdams sev alu, bija nejauši iekļuvis Karalienes pilī. Tad Karaliene bija pavēlējusi padarīt aklus visus kurmjus, lai tie nekad vairs nespētu atrast ceļu uz viņas karaļvalsti. Kopš tā laika visi kurmji ir akli.

Karalienes visniknākie ienaidnieki jau kopš seniem laikiem bija saules zaķīši, jo viņi vienmēr centās pasargāt cilvēkus no Karalienes ļaundarībām un visādi pūlējās viņiem izdarīt ko labu. Tāpēc Karaliene saules zaķīšus neieredzēja un dziļi ienīda, un visādi pret tiem cīnījās. Tomēr viņa nekā nespēja padarīt. Bija taču tā, ka saules zaķīši darbojās pa dienu, kad spoži spīd saule un Karaliene baidās rādīties zemes virsū. Tiesa gan, dienā Karalienei patīdzēja tās sabiedrotie: bargie Mākoņi — Krākoņi. Tos izrīkoja resnais cars Pērkons, kas mūžīgi ārdījās dusmās, kā arī vājā, dzeltenā un ļoti nervozā cariene Zibens Strēle. Gan cars, gan cariene, gan Mākoņi — Krākoņi jau paši par sevi bija ļauni un nejauki, taču Karaliene tos vēl sakūdīja, lai viņi darītu ļaunu saules zaķīšiem un cilvēkiem. Laiku pa laikam šie tumšie spēki sadzina debesīs melnus mākoņus, aizklāja sauli un uzsūtīja vētru. Tad nikni dārdēja Pērkons, meta zibšņus Zibens Strēle un Mākoņi — Krākoņi straumēm gāza uz zemi lietu, pūlēdamies iznīcināt saules zaķīšus. Taču viņi bija neuzveicami. Viņi drošsirdīgi metās cīņā un, savam uzticīgajam draugam Vējam piepalīdzot, izklīdināja bargos ienaidniekus, un piespieda tos bēgt. Debesis atkal kļuva tīras un dzidras, jauki smaidīja saule, bet saules zaķīši, turēdami zobos pa spožam īrisa ziedam, sastājās puslokā un uzsāka līksmu deju, lai nosvinētu savu uzvaru. Pa gabalu raugoties, saules zaķīšu jautrā deja ļaudīm šķita kā daudzkrāsaina strīpa, kas liec krāšņu loku pār zemi. Šo loku ļaudis iesaukuši par varavīksni un uzskata par laimes zīmi. Starp citu, «īriss» zinātnieku valodā nozīmē «varavīksne». Tātad ne velti šim ziedam dots tāds nosaukums.

Melnās Nakts Karaliene arvien vairāk nīda saules zaķīšus un nozvērējās tiem atriebties. Reiz pie Karalienes ieradās Tumsas Kungs, un viņi abi ieslēdzās pilī. Viņi tur palika veselas desmit naktis un par kaut ko apspriedās. Desmit naktis tad ļaudis varēja mierīgi gulēt un viņus nemocīja murgi, jo Tumsas Kungs bija aizņemts ar citiem darbiem.

It neviens, pat Karalienes visuzticamākie kalpi, nezināja, par ko Karaliene apspriežas ar Tumsas Kungu. Un tikai desmitajā naktī atklājās, ka Tumsas Kungs ir izstrādājis ļoti viltīgu un gudru plānu, kā iznīcināt Saules Zaķīšu Zemi. Taču šis plāns tika turēts pilnīgā slepenībā. Izņemot Karalieni un pašu Tumsas Kungu, neviens to nezināja un arī nedrīkstēja zināt. Tumsas Kungs apņēmās ar visu tikt galā viens pats. Viņa iecerētais plāns prasīja lielu piesardzību. Tikai ārkārtīgā nepieciešamības gadījumā Kancelejas Priekšnieks bija nolēmis lūgt palīdzību no citiem karaļvalsts tumšajiem spēkiem, kā arī no saviem sabiedrotajiem.

Galvenais mērķis — iekļūt Saules Zaķīšu Zemē. Bet tas nebija nemaz tik viegli. Ceļš uz turieni veda caur burvju spoguli. Taču šim spogulim piemita tāda burvība, ka tas atspoguļoja visu noziedzīgo, ļauno un naidīgo. Visveiklākais viltnieks nespēja apkrāpt burvju spoguli. Lai cik jauka un mīlīga seja būtu šim blēdim, pietika tikai pieiet tam pie spoguļa, lai uzreiz viss kļūtu skaidri redzams. Tāpēc iziet caur spoguli nebija iespējams.

Taču Saules Zaķīšu Zemē valdīja likums: pa simt gadiem reizi pie viņiem ciemos caur burvju spoguli varēja atnākt kāds zēns vai meitene. Šis laimīgais bērns nedrīkstēja būt vecāks par desmit gadiem, un viņam bija jābūt ļoti godīgam. Pie tam uz viņa sejas vajadzēja atrasties tieši 222 vasaras raibumiņiem — ne vairāk un ne mazāk. To visu Tumsas Kungs bija noklausījies kādas simt deviņus gadus vecas sirmgalves murgos, kurai bērnībā bija laimējies pabūt Saules Zaķīšu Zemē.

Kopš tās reizes Tumsas Kungs naktīs ilgi lidinājās pa zemi, meklēdams šādu bērnu. Viņš apskrēja daudzas valstis, noliekdamies pār bezrūpīgi un mierīgi guļošo bērnu gultiņām un uzmanīgi ieskatīdamies viņu sejās.

Beidzot viņš atrada arī.

Jūs, protams, jau esat uzminējuši, ka tas bija Raibumiņš.

.

Saules Zaķīšu Zeme

Tiklīdz Raibumiņš sāka domāt, kāpēc Tumsas Kungs grib nokļūt Saules Zaķīšu Zemē, pēkšņi no tumsas izlidoja milzīga pūce ar zaļam, spīdīgām acīm un vairāki sikspārņi. Tumsas Kungs pamāja ar apmetni, nomezdams to no pleciem. Pūce un sikspārņi tai pašā mirklī pielidoja klāt, satvēra apmetni un pazuda tumsā. Pārbijies Raibumiņš aplaida acis apkārt, meklēdams Tumsas Kungu. Taču tas bija nozudis. Zēns tikai paguva ievērot kādu ēnu, kas atdalījās no apmetņa un aši ielīda viņam svārku kabatā. Bet Raibumiņš tai pašā mirklī šo ēnu atkal aizmirsa. arī Tumsas Kungs viņam jau bija pilnīgi izgājis no prāta. Viņš tikai redzēja sev priekšā savādo spoguli, kas mirdzēja zeltainā gaismā. Kāda neredzama vara Raibumiņu vilktin vilka pie tā. Viņš piegāja spogulim cieši klāt. Acu priekšā zeltojās gludais stikls. Kāda noslēpumaina balss viņu it kā mudināja: «Ej droši uz priekšu!» Paklausīdams šai balsij, Raibumiņš paspēra soli un aizvēra acis, gaidīdams, ka tūlīt atsitīsies ar pieri pret stiklu. Taču ne! Viņš viegli izgāja cauri spogulim, gluži kā pa atvērtām durvīm. Viņš nejuta savus soļus, viņš it kā lidoja, traucās pa gaisu bez kādas piepūles. Viņš bija tik viegls kā spalviņa — tā vienīgi sapņos notiek. Sākumā Raibumiņš neko nevarēja saskatīt. Viņš virzījās uz priekšu caur tādu kā zeltainu dūmaku.

Pamazam šī dūmaka izklīda, un Raibumiņš ieraudzīja Saules Zaķīšu Zemi.

Zēnam šķita, ka viņš nokļuvis milzīgā, neparastā puķu dārzā. Nekad savā mūžā viņš vēl nebija redzējis*vienkopus tik daudz dažādu ziedu. Virs zemes tas arī nebūtu iespējams. Šeit reizē ar pirmajiem vārajiem pavasara ziediņiem — sniegpulkstenīšiem auga arī vēlās rudens puķes — astras un hrizantēmas.

Visas puķes, kādas vien sastopamas dabā, šeit ziedēja reizē. Te bija gan lepnie, staltie īrisi, gan kautras matiolas, kas atver savas ziedlapiņas un sak smaržot tikai krēslas stundās. Pašapzinīgās narcises ziedēja blakus vienkāršajām samtenēm. Košās, ugunssarkanās kannas mijās ar parastajām istabas prīmulām. Kuplajam pujenēm smaidīja pretī mazās atraitnītes, un lauvrnutites bija jocīgi paplētušas savas sārtās rīklītes. Turpat viegli šūpojās maijpuķīšu sudrabainie zvaniņi…

Pirmajā mirklī likās, ka puķes šeit aug juku jukām — kā mežā vai pļavā. Bet, kad Raibumiņš ieskatījās vērīgāk, viņš pamanīja, ka ziedi, savīdamies savā starpā, veido neparastas mājiņas — ar logiem, durtiņām, glītiem jumtiem un verandiņām.

Šajās ziedu mājiņās tad arī dzīvoja saules zaķīši.

Raibumiņš apstājās pie pirmā namiņa. Aiz neliela margrietiņu žoga sākās puķu dārzs. Gar dzelteniem ziedputekšņiem nokaisīta celiņa malām taisnās rindās auga rozes, gladiolas, malvas, lilijas un ģeorģīnes. Zem tām, gluži kā krūmi zem kokiem, auga vijolītes, sniegpulkstenīši un kreses. Bet dārza dziļumā mirdzēja neliels, dzidrs ezers ar peldošu ūdensrožu lapenīti vidū. Šā ezera krastā atradās majiņa. Pareizāk sakot, nevis atradās, bet auga mājiņa. Tas bija liels jasmīnu krūms, kura žuburainie zari vīdamies veidoja sienas, logus, jumtu un virs tā — tornīti, kura galā gluži ka vēja rādītājs šūpojās balts zieds. Logus aizsedza rakstaini maijpuķīšu aizkari, bet palodzes bija veidotas no samtenēm. Verandiņa bija no zilajām rudzupuķēm. Tur, atgāzies mīkstas, pūkainas hrizantēmas krēslā, snauda kāds vecs saules zaķis. Viņa sieva, apsējusies baltu priekšautu, ar āboliņa ziedu slaucīja grīdu.

No ezera atskanēja klaigas un jautri smiekli. Tur rožu ziedlapās kā laiviņās vizinājās ņiprie saules zaķīši, kuri droši vien bija tikpat nerātni kā visi bērni. Raibumiņš stāvēja pie vārtiņiem un nezināja, ko iesākt. Viņš joti gribēja ielūkoties mājiņā, taču, būdams labi audzināts zēns, bez pieklauvēšanas neuzdrīkstējās svešā mājā ieiet. Bet pieklauvēt nebija iespējams, jo nebija durvju. Te Raibumiņš pamanīja, ka netālu no verandas aug zils meža pulkstenītis, no kura tieši uz vārtiņiem stiepās smalks tīmeklītis. Zēns attapās, kas jādara, un viegli paraustīja tīmeklīti. Tūlīt atskanēja sudrabaina zvaniņu šķinda, un visas četras lauvmutītes, kas bija vārtiņu vietā, nolieca galviņas līdz zemei, ielaizdamas viesi iekšā. Raibumiņam pretī, mīļi smaidīdami, jau steidzās vecais zaķis ar savu sievu. No ezera atskrēja saules zaķīši un, slēpdamies aiz ziedlapiņām, ziņkārīgi raudzījās zēnā. Abi vecie zaķi nemaz nebrīnījās par negaidīto ciemiņu un uzņēma viņu ļoti laipni. Bija taču skaidrs, ka tas, kurš nokļuvis Saules Zaķīšu Zemē, nevar būt ienaidnieks, jo citādi burvju spogulis viņu nemaz nebūtu laidis cauri. Tātad Raibumiņš ir draugs un gaidīts viesis.

Veco saules zaķi sauca par Garausi, bet viņa sievu — par Greizaci. Mazajiem zaķēniem vārdu vēl nebija. Šajā zemē pastāvēja tāds likums, kurš mazajiem saules zaķīšiem deva tiesības saukties vārdā tikai tad, kad tie bija kļuvuši patstāvīgi un darīja jau labus darbus.

— Siev, klāj nu galdu, — sacīja vecais Garausis. — Vispirms ciemiņš jāpacienā.

Raibumiņš no cienasta neatteicās. Pirmkārt, viņš negribēja apvainot veco zaķu pāri, otrkārt, viņš no tiesas bija pamatīgi izsalcis. Apsēdies uz ļoti mīkstas un ērtas krizantēmas, zēns jau iepriekš domās nobaudīja paredzamo gardo maltīti. Taču liels bija viņa pārsteigums, kad zaķiene Greizace, paklājusi katram ūdenslilijas ziedlapas salveti, nolika priekšā ziedu pušķi un aicināja:

— Ēdiet nu, lūdzu!

Tās bija loti dīvainas pusdienas: pirmaja ēdienā — asa, sīva neļķe, otrajā — jasmīns, bet trešajā — saldie lakači.

Jasmīns bija vecā Garauša vismīļākais ēdiens. Visi jokodamies Garausi sauca par rīmu.

Raibumiņš apjucis blisināja acis, nesaprazdams, ko šeit varētu ēst. Bet zaķīši izvēlējās no pušķa katrs pa ziedam un sāka tos ostīt, labpatikā čāpstinādami mutes. Raibumiņam neatlika nekas cits kā sekot viņu paraugam. Un zēns bija ārkārtīgi pārsteigts, kad juta, ka izsalkums ātri vien zūd. Ziedus ostīt bija ļoti patīkami, un uzreiz radās spēks.

Izrādījās, ka saules zaķīši pārtiek vienīgi no ziedu smaržām. Un tam, kurš ierodas viņu zemē, arī jāpierod pie šādas barības.

Tāpēc arī savu mājiņu Garausis bija izaudzējis no jasmīniem.

Pēc cienasta viņš ieveda Raibumiņu dārzā. Vecais zaķis viesim parādīja dažādus savvaļas ziedus un pastāstīja, ar ko tie ievērojami, kur un kādā laikā zied, kādās slimībās spēj palīdzēt cilvēkiem un tamlīdzīgi. Tas viss bija ļoti interesanti, un Raibumiņš viņā uzmanīgi klausījās.

Sarunādamies abi nonāca pie lielas puķu dobes, kura atradās pašā dārza vidū. Ciešā aplī apņemdamas kādu puķīti, kas auga pašā dobes vidū, šeit gluži kā goda sardzē stāvēja gan bārdainās, sarkangalvainās kannas, gan cēlie īrisi, gan magones un tulpes. Arī slaidās narcises lieca savas lepnās galvas mazā ziediņa priekšā. Taču dobes vidū auga tikai parasta, dzeltena pienenīte.

Jā, pavisam parasta, nenozīmīga pienenīte, kādas aug it visur — pļavās, mežos, gar ceļmalām un ietvēm, uz vecu namu jumtiem un pat pilsētu namu pagalmos, kur tās spraucas kopā ar zāli no akmeņu starpām. Tā bija tā pati pienenīte, kuru ļaudis bieži vien neievēro un mīda kājām. Taču šeit tai tika parādīts īpašs gods un cieņa.

Raibumiņš gribēja zināt, kāpēc tas tā.

Un lūk, ko viņam pastāstīja.

Izrādās, ka pienenītes ir saules zaķīšu vismīļākās puķes. Droši vien jūs arī esat ievērojuši, cik tās ir līdzīgas saulei: apaļas, koši dzeltenas, un to ziedlapiņas gluži kā saulstariņi stiepjas uz visām pusēm.

Ik jaukā pavasara rītā visi saules zaķīši, cik vien to ir pasaulē, steidzas uz zemi. Ja cilvēkiem būtu burvju acis, tad viņi redzētu, kā saules zaķīši ar savām ķepiņām atver cieši piebriedušos pieneņu pumpurus, un tad vienā mirklī zaļās zāles jūrā uzdzirkst tūkstošiem mazu, zeltainu saulīšu. Tā izplaukst pienenītes.

Par pirmajām pavasara puķītēm ļaudis uzskata sniegpulkstenīšus, sapņu puķes un vijolītes. Tās patiešām uzzied pirmās. Taču, kad iemirdzas pienenītes, saule jau staro silti un spoži, visi koki ietērpušies zaļās lapās un svinīgi deg kastaņu cēlās sveces — pavasaris pilnā krāšņumā iet pāri zemei pretī vasarai.

Pienenītes ir visilgāk ziedošās pavasara puķes. Sen jau novītuši sniegpulkstenīši, sapņu puķes un vijolītes, un ļaudis līdz citam pavasarim aizmirsuši viņu smaržu, sen jau pārziedējuši dārzi un mežos dzirkst pirmās zemenītes, bet pienenes vēl arvien zeltojas zālē, un bērni no tām vij skaistus vainadziņus. Līdz pat rudenim zālē var atrast ziedam pienenīti.

Pienenītes atveras tikai tad, kad spīd saule. Bet, tiklīdz saule paslēpjas aiz apvāršņa un iestājas vakars, pienenītes tūlīt, sakļaudamas savas ziedlapiņas, gluži kā saulessardziņi aizveras. Tikai ar pirmajiem rīta saules stariem tās sāk zeltoties no jauna.

Pienenītes ir saules zaķīšu visuzticamākie draugi. Tās vienmēr brīdina viņus no briesmām. Kad, vētrai tuvojoties, Mākoņi — Krākoņi sāk drūzmēties debesīs, pienenītes sakļauj savas ziedlapiņas. Tad saules zaķīši zina: jāgatavojas kaujai.

Pienenītēm ir vēl viena neparasta īpašība: tās nenovīst un nenobirst, kā visas pārējās puķes, bet noveco un mirst tāpat kā cilvēki. Kad pienāk laiks, pienenīšu dzeltenās galviņas nosirmo — rodas baltas, kuplas pūkas. Vējš tās norauj un izkaisa pa zemi. Dažreiz vējam palīdz arī bērni. Rotaļādamies viņi nopūš pienenītēm sirmo galvas rotu, un pienenītes, padevīgi klusēdamas, mirst. Bet sirmās matu pūkas izkaisās pār zemi, un nākamajā pavasarī no tām atkal izaug jauni ziedi.

Tas viss notiek tādēļ, ka pienenītes nav parastas puķes, bet brīnumpuķes. Tās virs zemes audzē saules zaķīši. Droši vien tāpēc bērni tās arī tik ļoti mīl — gandrīz vairāk par visām citām puķēm.

Raibumiņš ar cieņu paskatījās uz pienenīti, kas auga dobes vidū: cik jauks ziediņš!

— Bet nu iesim tālāk, — sacīja Garausis, — es tevi aizvedīšu uz Brīnumaino Pasaku Pili. Man šķiet, ka tev tur patiks. Taču pa ceļam mēs varam iegriezties arī Smieklu Tornī.

Viņi devās pa platām ielām, kuras drīzāk gan varēja saukt par milzīga ziedoša dārza alejām. Visi saules zaķīši, kurus viņi satika ceļā, laipni sveicināja Raibumiņu: tas, kurš bija nokļuvis Saules Zaķīšu Zemē, uzreiz tika uzskatīts par savējo. Un Raibumiņš, kā jau labi audzināts zēns, atņēma katru sveicienu. Drīz viņi sasniedza Smieklu Torni. Tas bija celts no greiziem spoguļiem. Iegājis iekšā, Raibumiņš vai plīsa aiz smiekliem, raudzīdamies pats savā attēlā. Tie tik bija joki!

Starp citu, Smieklu Tornis bija ārstniecības iestāde. Saules zaķīši uzskatīja, ka smiekli ir vislabākās zāles pret visām kaitēm, tāpēc slimajiem parakstīja Smieklu Torņa apmeklējumus: piecas, desmit vai divdesmit minūtes smieklu trīsreiz dienā — cik nu kuram vajadzīgs.

Tā kā paši saules zaķīši nekad neslimoja, tad Smieklu Tornī ārstējās Brīnumaino Pasaku Pils iemītnieki.

Protams, visiem priekiem ir savas robežas. Tāpēc arī vecais zaķis Garausis pēc pusstundas aizveda Raibumiņu no Smieklu Torņa, sacīdams, ka nepieradušam tik milzīga smiešanās varot būt kaitīga.

.

Brīnumaino Pasaku Pilī

Netālu no Smieklu Torņa pacēlās kāda pils. Tās robainās sienas bija izgreznotas ar daudzām daždažādām figūrām. Pašā jumta smailē uz piestas bija uzmetusies Ragana, bet no viņas uz leju, locīdamies gar sienu, līda Ugunspūķis. Zilbārdis turēja cieši apskautu pils stūri, un pār viņa muguru pret sauli vijās meža vīnogulāji. Nemirstīgais Kaščejs ar galvu balstīja balkonu, uz kura margām dusēja nāras. Pils logi izskatījās kā milzīgas simtgalvaina pūķa acis. Uz palodzēm, izpletuši spārnus, tupēja sikspārņi un pūces. Bet pie pils vārtiem, zobus atņirguši, stāvēja sardzē pelēki vilki, un paši vārti atgādināja kāda brīnumaina nezvēra atplestu rīkli.

Taču Raibumiņš nemaz nenobijās, jo viņš tūlīt ievēroja, ka visi šie radījumi nav dzītfi, bet gan izkalti no marmora.

Šī arī bija Brīnumaino Pasaku Pils.

Zēns iegāja iekšā un uzreiz jutās kā mājās, jo ieraudzīja tik daudz vecu paziņu. Šeit dzīvoja visu pasaku varoņi, kādi vien sastopami pasaulē. Pils telpas nebija vis drūmas, bet — tieši otrādi — ļoti gaišas, plašas un saulainas. Labās fejas un burves sēdēja pie logiem mīkstos, ērtos krēslos un izšuva spilventiņus, gluži tāpat, kā to parasti dara vecmāmiņas.

Vienā stūrī vecais Hotabičs un barons Minhauzens spēlēja šahu. Pie tam Minhauzens, kā vienmēr, nepārtraukti melsa dažādas blēņas, bet vecais Hotabičs, mādams ar galvu, vērīgi klausījās — viņu nekas nespēja pārsteigt.

Aladins sēdēja pie galda un ar zobu pulveri spodrināja burvju lampu.

Uz balkona pie sasistas siles sēdēja vecais zvejnieks un viņa sieva. Vecene mazgāja sasistajā silē rūķīša Gardeguņa kabatlakatiņus, bet vecītis baroja zelta zivtiņu, kas peldēja akvārijā.

Uz palodzes, sildīdamies saulē, gulēja Runcis Zābakos. Bet pagalmā skanēja satrauktas balsis un kliedzieni. Tur trīsdesmit trīs spēkavīri spēlēja futbolu. Par tiesnesi bija vecais Černomors. Turpat sporta laukumā uz paklāja cīkstējās Apaļzirnītis ar Aļošu Popoviču, bet Iļja Muromietis un Dobriņa Ņikitičs cilāja divdesmit pudu smagas svaru bumbas.

Tūlīt aiz sporta laukuma dārzā pastaigājās neglītais pīlēns, vistiņa raibīte, zelta gailītis, brālītis trusītis un citi dzīvnieku pasaku varoņi.

Prinči un princeses, karaļi un karaļdēli šeit staigāja tāpat kā visi mirstīgie, nemaz nejuzdamies pārāki par citiem. Viņi visi Brīnumaino Pasaku Pilī jutās kā mājās.

Kad Raibumiņš bija apskatījis visu pili, viņš iegāja arī bērnu istabā. To tikai sauca par istabu, bet patiesībā tā bija milzīga, grezna zāle ar kolonām. Šeit skanēja smiekli un čalas kā bērnudārzā. Buratino, Sprīdītis, brašais alvas zaldātiņš un Sīpoliņš spēlēja kādu interesantu spēli, liekas, spiegus un robežsargus. Sarkangalvīte, Aļonuška, īkstīte, Sniegbaltīte un citas meitenes rotaļājās ar lellēm. Barvinoks šūpojās savā Ugunszirgā. Bet Nezinītis, Skrūvītis, Ķīlītis un pārējie knauķi un knīpas mācījās.

Raibumiņš brīnījās: vai tad pasaku varoņiem arī jāiet skolā? Jā. Brīnumaino Pasaku Pilī bija īpaša skola, kurā mācījās pasaku bērni. Tur viņiem mācīja, kā jāizturas dažādos pasaku brīžos. Iļja Muromietis un Apaļzirnītis pasniedza spēka un drošsirdības stundas. Muļķītis Ivanuška bija gudrības un saprāta skolotājs. Vecā burve no pasakas «Pelnrušķīte» mācīja labsirdību. Bet pati Pelnrušķīte apmācīja pasaku meitenes, kā vajag saimniekot. Sporta nodarbības vadīja vingrotājs Tibuls — pasakas «Trīs resnīši» varonis.

Bija vēl daudz citu speciālu priekšmetu, kurus katrā ziņā vajadzēja apgūt mazajiem pasaku varoņiem. Jāsaka, ka viņi visi mācījās teicami. Sliktu skolnieku viņu vidū nebija.

Raibumiņš ievēroja, ka daži pasaku varoņi laiku pa laikam nozūd, bet pēc tam atkal ierodas. Tas nozīmēja, ka viņi uz brīdi aizsteidzās piedalīties pasakā, kuru tobrīd kāda vecmāmiņa lasīja priekšā savam mazdēlam vai mazmeitiņai. Kad pasaka beidzās, tās varoņi atgriezās savā pilī.

Raibumiņš ilgi staigāja pa Brīnumaino Pasaku Pili un tomēr ne vienu reizi nesastapa nedz ļaunu burvi, nedz velnu, nedz raganu, nedz citu kādu mošķi. Pilī dzīvoja tikai labie pasaku varoņi. Raibumiņš pajautāja vecajam Garausim, kāpēc tas tā.

Un vecais zaķis viņam paskaidroja.

Izrādās, ka saules zaķīši jau sen iznīcinājuši virs zemes visus cilvēkēdājus, briesmīgos burvjus, velnus un raganas. Viņi atstājuši dzīvus tikai dažus — pasakām. Tomēr, lai arī tie nespētu darīt ļaunu, saules zaķīši tos ieslēguši Brīnumaino Pasaku Pils pagrabā. Tur viņi sēž aiz restēm: viena ragana, viens velns, viens mežainis un citi nelabie — no katras ļaunās varas pa vienam pārstāvim.

Ja kādam no viņiem jāpiedalās pasakā, saules zaķīši stingrā apsardzībā nosūta viņus tur, kur vajag. Bet, kad pasaka beidzas, tūlīt ved atpakaļ. Līdz ar to ir pilnīgi izslēgts, ka velns, ragana vai mežainis varētu brīvi staigāt pa zemes virsu. Tagad viņi darbojas tikai pasakās.

Raibumiņam no visa redzētā gandrīz vai apreiba galva. Un kā nu ne!… Pamēģiniet jūs paciemoties pie visiem pasaku varoņiem uzreiz!

.

Laimīgo Sapņu Ielejas noslēpums

Kad viņi atstāja Brīnumaino Pasaku Pili, vecais zaķis Garausis sacīja:

— Bet tagad dosimies uz mājām. Tev sen laiks gulēt. Uz zemes jau drīz nakts būs galā. Uzlēks saule, bet tu vēl neesi ne acis aizvēris. Arī mums, saules zaķīšiem, jāsteidzas uz zemi. Vai redzi: pamale jau sārtojas.

Un Garausis norādīja uz kādu lielu, krāšņu saulespuķi, kas auga turpat netālu.

No sākuma Raibumiņš nesaprata, kāds tam sakars ar saulespuķi.

Tad vecais Garausis zēnam paskaidroja, ka saulespuķe saules zaķīšiem ir svēta puķe, tā ir visu saulaino ziedu karaliene. Saules Zaķīšu Zemē tā aizstāj pulksteni. Saulespuķe vienmēr lūkojas uz sauli, vienmēr griež galvu uz to pusi, kur pa debess jumu slīd saule. Paskatījušies uz saulespuķi, zaķīši pavisam droši zina, kad tiem pienācis laiks doties uz zemi, un viņi nekad nenokavējas.

Pa ielām jau steidzīgi skraidīja saules zaķīši. Viņu bija tik daudz, ka Raibumiņam apžilba acis.

Piepeši viens no viņiem apstājās Raibumiņa priekšā un iesaucās:

— Puisēn, es tevi pazīstu! Tu taču toreiz biji mežā!

Raibumiņš pārsteigts apstājās. Tad lūk, kas viņu toreiz bija izglābis no huligāniem! Zēns gribēja pajautāt saules zaķītim, kā viņu sauc, un pateikties par izglābšanu, bet no zaķīša vairs nebija ne vēsts. Nē, kautrīgie saules zaķīši nebija pieraduši, ka viņiem kāds pateiktos. Tie vienmēr savus labos darbus darīja pašaizliedzīgi un slepeni.

Vecais Garausis ieveda Raibumiņu savā jasmīnu mājiņā un apguldīja vismīkstāko pujeņu gultā.

«Bet kā gan liels cilvēkbērns var gulēt uz ziediem?» varbūt jūs jautāsiet. «Viņš taču tos tikai saņurcīs — un vairāk nekā!»

Nemaz ne. Tas cilvēks, kurš nokļūst Saules Zaķīšu Zemē, pirmkārt, kļūst tikpat mazs kā saules zaķīši un, otrkārt, tikpat viegls kā zaķīši. īsi sakot, viņš pārvēršas par mazu pasaku cilvēciņu. Lūdzu, piedodiet, ka biju aizmirsis jums pastāstīt par to agrāk…

Zaķis Garausis, nolicis gulēt Raibumiņu, steidzās panākt savus zaķēnus, bet Raibumiņš tūlīt iegrima dziļā miegā.

Viņš gulēja visu dienu līdz pat vakaram: viņu bija nogurdinājuši daudzie pārdzīvojumi un bezmiega nakts.

Kad Raibumiņš atvēra acis, vecais Garausis jau bija mājās.

Lai gan joprojām vēl spīdēja saule un viss šeit šķita brīnum jauks, tomēr Raibumiņam bija smagi ap sirdi. Viņš atcerējās, ka redzējis sliktu sapni, bet, tieši kādu, — paguvis aizmirst. Tā taču bieži gadās, ka, līdzko pamosties, tūlīt aizmirsti, ko esi sapņojis. Vari pūlēties, cik gribi, bet viss velti — nekas nav palicis atmiņā.

No visa sapņa Raibumiņam bija palikusi prātā tikai viena doma: viņam nekavējoties jāatstāj Saules Zaķīšu Zeme un kaut kur jāiet. Bet aiziet viņš nevēlējās: bija žēl tik ātri šķirties no saules zaķīšiem. Tāpēc nav ko brīnīties, ka Raibumiņš ļoti sadrūma.

To tūlīt ievēroja vecais Garausis — līdz šim Saules Zaķīšu Zemē nevienam nekad nav bijis slikts garastāvoklis.

— Raibumiņ, kas tev noticis? — viņš bažīgi jautāja.

— Es redzēju nelāgu sapni: man jāatstāj jūsu zeme.

— Kāpēc tad tā?

— Es pats nezinu. Kaut vai sit mani nost, neatceros, ko sapņoju. Tikai viens palicis prātā: man noteikti jāiet prom.

— Nē, tā nedrīkst palikt. Jāpārbauda, kas tas bija par sapni.

— Viegli sacīt — jāpārbauda! Bet kā lai to izdaru, ja, par spīti visām pūlēm, neko nevaru atcerēties?

— Es tev varu palīdzēt. Nāc man līdzi!

Un vecais Garausis atkal veda Raibumiņu pa Saules Zaķīšu Zemi — gar puķu mājiņām, gar ziliem, dzidriem ezeriem un krāšņiem puķu dārziem. Viņi gāja ilgi, līdz beidzot nonāca plašā, zaļā ielejā, pār kuru lējās spoža saules gaisma. Te vecais Garausis sacīja:

— Šī ir Laimīgo Sapņu Ieleja. Re, šajā malā atrodami šodienas sapņi. Tur arī meklē savējo!

Raibumiņš pārsteigts apstājās.

Visa Ieleja bija no vienas vietas kā nosēta ar violetiem ziediem. kas atgādināja tulpes, tikai ziedlapiņas bija klātas ar liegām, samtainām pūciņām. Jūs, protams, pazīstat šos ziedus — tās ir vienas no pirmajām pavasara puķēm. Arī zemes virsū tās parasti sauc par sapņu puķēm.

Taču jūs pat nenojaušat, ka šajos ziedos dzīvo laimīgie sapņi. Katrā ziedā cits sapnis. Kad tas izlido no zieda, lai kādam parādītos, zieds aizveras un noliec galviņu.

Naktī Laimīgo Sapņu Ieleja ir pavisam tukša: visi sapņi aizlidojuši uz Zemi. Un tikai retumis violetajiem ziediem palikušas atvērtas ziedlapiņas. Tas nozīmē — kādam nenāk miegs. Tomēr gadās, ka arī dienā dažs sapnis aizlido, lai parādītos tam, kurš iemidzis. Pa lielākajai daļai šie sapņi rādās bērniem, kas guļ dienasvidu.

Dienas sapņus iznēsā pa zemi saules zaķīši. Nakts sapņus viņi iznēsāt nevar, jo naktī taču viņi neuzturas uz zemes. Ar nakts sapņiem nodarbojas saules zaķīšu brālēni — mēness zaķīši (izrādās, ka ir arī tādi!). Un, ja saules zaķīši ir saules bērni, tad mēness zaķīši — mēness bērni. Bet mēness, kā redzams, ir saules jaunākais brālis.

Saules zaķīši, kā jūs jau zināt, uz zemes uzturas tikai pa dienu, bet naktī tie nozūd. Turpretī mēness zaķīši klejo tikai pa nakti, kad spīd mēness, bet no rīta tie paslēpjas savā Mēness Zaķīšu Zemē, kas arī atrodas aiz burvju spoguļa, tikai pavisam citā vietā. Saules zaķīši ar mēness zaķīšiem satiek ļoti labi un palīdz cits citam.

Dažreiz pa dienu mēness zaķīši iet ciemos pie saviem brālēniem. Ja jūs kādreiz dienas laikā pie debesīm redzat mēnesi, tad ziniet, ka tas sūta savus zaķīšus ciemos pie saules zaķīšiem.

Bet nu atgriezīsimies Laimīgo Sapņu Ielejā.

Raibumiņš lēni klīst pa Ieleju, ik pa brīdim noliekdamies un ieskatīdamies izplaukušajās sapņu puķēs. Un, tiklīdz puisēns ielūkojas ziedlapās, kad uzreiz tam acu priekšā parādās spilgta ainava, un viņš sapņo nomodā.

Labu laiku Raibumiņatn gadījās tikai sveši sapņi, kas bija rādījušies nepazīstamiem zēniem un meitenēm. Tie bija sapņi par bērnu trijriteņiem, par milzīgām, skaistām lellēm, par šokolādes konfekšu kalniem vai arī piedzīvojumu sapņi par tāliem jūras braucieniem, par ceļojumiem, kā arī par robežsargiem un spiegiem.

Nejauši viņš uzgāja arī vectētiņa Brīnumiņa sapni. Vai atcerieties, to pašu, par kuru vecais mednieks ieminējās Raibumiņam tajā naktī? Vectētiņš toreiz bija runājis patiesību. Raiburniņš nu pats par to pārliecinājās. No vectētiņa Brīnumiņa sapņa zēns ļoti sīki uzzināja, kas ar viņu bija noticis: viņš redzēja gan savus piedzīvojumus kolonijā, gan ceļojumu līdz burvju spogulim, gan arī visu, visu pārējo, ko viņš bija pieredzējis Saules Zaķīšu Zemē. Sapnis pārtrūka tajā vietā, kur Raibumiņš sāk staigāt pa Laimīgo Sapņu Ieleju, tas ir, — sapnis beidzās līdz ar šo brīdi. Un tomēr varēja just, ka tās vēl nav sapņa beigas…

Bet tāds jau bija Laimīgo Sapņu Ielejas likums. Šeit varēja ieraudzīt tikai to, kas jau noticis. Nākotne palika noslēpums.

Raibumiņš ar mīlestību atcerējās vectētiņu Brīnumiņu. Ko gan viņš tagad dara? Kā gan viņiem visiem klājas tur, kolonijā?

Tomēr pašreiz Raibumiņam neatlika nekas cits kā meklēt savu sapni.

Viņš vēl ilgi klaiņāja pa Laimīgo Sapņu Ieleju. Beidzot ieskatījās kādā ziedā un… Jā, tas bija viņa sapnis! Raibumiņš to uzreiz atcerējās. Vispirms viņam atmiņā atausa ļaunais Tumsas Kungs. Tāpēc, ka sapnis bija tieši par viņu.

Lūk, ko stāstīja Raibumiņa sapnis.

Tumsas Kungs ir nodomājis iznīcināt Saules Zaķīšu Zemi. Bet to var izdarīt, tikai sadauzot burvju spoguli. Šis darbs pa spēkam vienīgi Andersena pasakas «Sniega karaliene» varonim Trollim. Un arī tikai tāpēc, ka viņam jau ir šāda pieredze. Vai atcerieties, kā viņš sadauzīja kādu burvju spoguli, kura šķembas pajuka pa visu pasauli, sagādādamas tik daudz posta?…

Taču Trollis jau sen ir ieslodzīts Brīnumaino Pasaku Pils pagrabā. Saules zaķīši viņu modri uzmana un tikai reizēm stingrā apsardzībā aizved darboties kādā pasakā.

Tumsas Kungs ir nodomājis atbrīvot Trolli. Tieši tāpēc viņš ielavījies Saules Zaķīšu Zemē. Tas nemaz nenācās tik viegli. Tumsas Kungs savā melnajā apmetnī nevarēja iziet caur burvju spoguli — tas ne par ko viņu nebūtu ielaidis. Tāpēc viņš nometis apmetni un paslēpies Raibumiņa svārku kabatā, — būdams no tumsas, viņš varēja sarauties pavisam maziņš un patverties jebkurā spraudziņā. Un tā, iekārtojies Raibumiņa svārku kabatā, viņš iekļuvis Saules Zaķīšu Zemē.

Taču bez sava burvju apmetņa (jūs jau paši saprotat, ka tas nebija parasts, bet gan burvju apmetnis) Tumsas Kungs zaudēja visu savu spēku un varu. Sēdēdams Raibumiņa kabatā, viņš varēja visu redzēt, dzirdēt un saprast, taču nekā nespēja darīt. Tiesa gan, sākumam ar to pietika, jo Tumsas Kungam vispirms vajadzēja uzzināt, kur atrodas Brīnumaino Pasaku Pils, lai tad izlemtu, kā iekļūt pagrabā.

Taču bez burvju apmetņa atbrīvot Trolli nebija nemaz ko domāt. Tumsas Kungs pat degunu nedrīkstēja pabāzt ārā no Raibumiņa svārku kabatas, jo Saules Zaķīšu Zemē vienmēr ir ļoti gaišs un saulains. Bet Tumsas Kungs baidās no gaismas — tajā viņam jāiet bojā.

Tagad Tumsas Kungam vajadzēja, lai kāds ienes viņa apmetni Saules Zaķīšu Zemē. Un to varēja izdarīt vienīgi Raibumiņš. Tā Tumsas Kungs, izmantodams savu varu pār sapņiem, bija iekļuvis Raibumiņa gaišajā, laimīgajā sapnī un iedvesis viņam savu viltīgo domu.

Taisnība, Tumsas Kungs varēja to izdarīt arī agrāk un uzreiz pavēlēt Raibumiņam ienest apmetni Saules Zaķīšu Zemē. Taču, ieraudzījuši apmetni, saules zaķīši tūlīt visu būtu sapratuši, un tad diezin vai Tumsas Kungam būtu laimējies izpētīt, kur atrodas Brīnumaino Pasaku Pils, un izdomāt Troļļa atbrīvošanas plānu. Saules zaķīši, protams, būtu izjaukuši viņa nodomu, bet tagad viņš visu zināja un varēja rīkoties.

Raibumiņš tūdaļ visu izstāstīja vecajam zaķim Garausim. Vecais Garausis tā uztraucās, ka pat nobālēja. — Ko?! Tumsas Kungs atrodas Saules Zaķīšu Zemē?! Tas ir ļoti bīstami! Nekavējoties jāsasauc apspriede.

Zaķis Garausis pieskrēja pie kādas koka saknes, kas bija izspraukusies no zemes, paraustīja to, un visā zemē pie katras ziedu mājiņas ieskanējās zilie sila pulkstenīši. Un tajā pašā brīdī no visām pusēm uz Laimīgo Sapņu Ieleju sāka skriet saules zaķīši. Drīz vien Ieleja bija pilna ar tiem. Kad visi bija sapulcējušies, vecais zaķis Garausis uzlēca uz kāda saulespuķes zieda un gluži kā no tribīnes uzrunāja klātesošos:

— Brāļi! Mūsu zemē ir iekļuvis Tumsas Kungs. Viņš grib atbrīvot Trolli un ar tā palīdzību sasist burvju spoguli, lai iznīcinātu mūsu zemi. Mums nekavējoties kaut kas jādara! Kā jums zināms, pie mums patlaban viesojas Raibumiņš no Raibzemes. Paslēpies šī zēna svārku kabatā, Tumsas Kungs ticis cauri burvju spogulim. Bet, protams, savu melno apmetni viņš uzreiz nevarēja paņemt līdzi. Un tagad, ļaunprātīgi ietekmēdams Raibumiņu sapnī, Tumsas Kungs grib aizsūtīt viņu pēc apmetņa. Ko mēs darīsim?

Varēja likties, ka šeit, kur bija sapulcējušies tik daudz klausītāju, pēc vecā Garauša vārdiem uzreiz sacelsies milzīga kņada. Bet nekā! Saules zaķīši bija ļoti disciplinēti. Iestājās klusums. Saules zaķīši domāja. Visiem ausis bija nolaistas. Bet tad kādā attālākā malā zaķītim ausis pēkšņi saslējās. Tas nozīmēja, ka viņš lūdz vārdu. Vecais Garausis tūlīt sacīja:

— Lūdzu, runā, zaķīt Pūkainīt!

Zaķītis Pūkainītis ar joni uzlēca uz saulespuķes un, nostājies blakus zaķim Garausim, teica:

— Manuprāt, pagaidām neko vēl nevajag darīt. Lai Raibumiņš dodas pēc apmetņa. Kamēr viņš atnesīs apmetni, tikmēr mēs kaut ko izdomāsim.

Vecais Garausis šķībi palūkojās uz runātāju. Tas nepavisam nenozīmēja, ka viņš tam neticētu: Garausis vispār nemaz citādi nevarēja skatīties, jo viņš. tapat ka visi citi zaķi, no dzimšanas jau bija šķībacis. Tieši otrādi, Garausis atsaucīgi uzņēma zaķīša Pūkainīša priekšlikumu:

— Man šķiet, ka zaķītim Pūkainītim taisnība, — tā ir vislabākā izeja.

Turpretī Raibumiņam zaķīša Pūkainīša ierosinājums likās nepārliecinošs. Tā kā tas attiecās tieši uz viņu, tad Raibumiņš uzdrīkstējās izteikt savas šaubas:

— Piedodiet, dārgie saules zaķīši, — viņš iesāka. — Es neesmu pret to, ka man jāiet pēc apmetņa. Un, lūdzu, nedomājiet, ka es baidos. It nemaz arī ne! Taču man šķiet, ka nest apmetni šurp ir riskanti. Tas taču nozīmētu, ka mēs atbalstām Tumsas Kunga nodomus. Viņš to vien tikai vēlas. Apģērbis apmetni, viņš kļūtu neuzvarams, atbrīvotu Trolli, un Saules Zaķīšu Zeme aizietu bojā. Vai nebūtu labāk, ja es aizietu ar Tumsas Kungu savā kabatā un vairs šurp neatgrieztos? Bez manis Tumsas Kungs nespētu ienākt caur burvju spoguli, un jūs būtu glābti. Vai vēl labāk — iznīcināsim manus svārkus līdz ar visu Tumsas Kungu! Lai tie sadeg, un tas ir viss! Man to nemaz nav žēl. Lūdzu!

Saules zaķīši ļoti uzmanīgi noklausījās Raibumiņa runu, bija sajūsmā par viņa cēlsirdību, taču tūlīt arī iebilda pret jauno ierosinājumu.

Pirmkārt, iznīcināt svārkus nekādi nav iespējams. Tas, kurš iekļuvis Saules Zaķīšu Zemē caur burvju spoguli, ir neaizskarams un tāpat arī viss, kas viņam pieder. Tāds ir šīs zemes svēts likums.

Otrkārt, Raibumiņa priekšlikums, ka viņš aizietu kopā ar Tumsas Kungu un vairs neatgrieztos, ir gan cildens, bet nav pieņemams. Tad Tumsas Kungs paliktu sveiks un vesels un strādātu tālāk savus postošos darbus. To nedrīkst pieļaut.

Tikai ar Tumsas Kunga un viņa sabiedroto — Murgu palīdzību huligāni ir tik stipri, ka raibzemieši viņus nekādi nespēj uzvarēt. Raibzemes liktenis pilnīgi atrodas Tumsas Kunga rokās. Un saules zaķīši jau sen ilgojas sagūstīt Tumsas Kungu, lai ieslodzītu viņu Brīnumaino Pasaku Pils pagrabā un līdz ar to palīdzētu raibzemiešiem. Tieši tagad ir izdevība to izdarīt. Tiesa gan, lai to veiktu, Tumsas Kungam katrā ziņā jāuzģērbj savs apmetnis. Bez tā viņš nav notverams, kaut arī ir bezspēcīgs…

Šai brīdī Raibumiņam iešāvās prātā cita doma:

— Bet, pag, viņš taču dzird, ko mēs runājam? Tagad viņš vairs nepaliks šeit, bet centīsies kopā ar mani aizmukt prom.

— Nebīsties, neaizmuks! — vecais zaķis Garausis mierināja Raibumiņu. — Viņš taču zina, ka citādi viņam vairs neiekļūt mūsu zemē. Tāpēc Tumsas Kungs noteikti paliks tepat. Pie tam šis pašapzinīgais nelietis ir pārliecināts, ka mūs uzvarēs.

Raibumiņš nevarēja neatzīt šos neapstrīdamos paskaidrojumus par pareiziem. Garausis uzrunāja saules zaķīšus:

— Nu, draugi, nobalsosim: kurš ir par zaķīša Pūkainīša priekšlikumu?

Itin visas ausis uzreiz saslējās.

— Vienbalsīgi! — zaķis Garausis paziņoja. — Varat izklīst.

Pēc brīža Laimīgo Sapņu Ielejā vairs nebija neviena saules zaķīša. Tie aizsteidzās uz savām mājiņām.

Raibumiņš ar cieņu paraudzījās uz veco zaķi un nodomāja: «Kā viņu visi klausa! Viņš droši vien te ir pats galvenais!» Taču Raibumiņš maldījās. Zaķis Garausis bija parasts saules zaķis. Viņu vidū neviena nebija nedz galvenā, nedz pakļautā. Visiem saules zaķīšiem bija vienādas tiesības. Un ikviens no viņiem, ja vajadzēja atrisināt kādu svarīgu jautājumu, varēja sasaukt Lielo Saules Padomi (arī šī bija Lielā Saules Padomes sēde). Taču tam, kurš sasauca Padomi, vajadzēja to vadīt. Tāda nu reiz bija kārtība.

Visus svarīgākos jautājumus saules zaķīši vienmēr apsprieda kopīgi Lielajā Saules Padomē.

.

Mēness zaķītis Čiks

Nekavēdamies ne mirkli, Raibumiņš sāka posties ceļam. Viņš novilka savus svārciņus un pakāra tos uz zara vecā zaķa Garauša jasmīnu mājiņā. Svārciņu kabatā taču tupēja Tumsas Kungs, kurš bija jāatstāj tepat. Tiesa gan, Tumsas Kungs, ja vien gribētu, varētu izlīst no kabatas un paslēpties Raibumiņam azotē vai arī ausī, lai tādā veidā atstātu Saules Zaķīšu Zemi. Tomēr zaķim Garausim bija taisnība — Tumsas Kungs nemaz nedomāja aiziet no šejienes. Viņš cerēja savu zemisko plānu novest līdz galam.

Vecais Garausis pavadīja Raibumiņu līdz pat burvju spogulim. Un zēns atkal nokļuva zeltainajā, necaurredzamajā dūmakā.

Vecais zaķis Raibumiņam jau bija pateiciš, ka viņpus spoguļa — pie ieejas Saules Zaķīšu Zemē viņu sagaidīs mēness zaķītis Čiks. Tas rādīs Raibumiņam ceļu. Bet ceļš būs tāls un grūts. Tumsas Kunga burvju apmetni pūce un sikspārņi bija aiznesuši biezā mežā un paslēpuši augstu kokā starp staipeknīgajiem āmuļu zariem.

Taču mēness zaķītis Čiks bija ievērojis šo vietu un zināja, kā tur nokļūt.

Āmuļi ir parazītaugi. Tie aug uz kokiem un izsūc tiem sulu. Varbūt jūs esat redzējuši uz dažu koku zariem biezas, zaļas cepures — gluži kā putnu ligzdas. Vasarā tās slēpjas starp lapām un ir grūti pamanāmas. Toties rudenī un ziemā, kad koki jau kaili, tās var labi saskatīt. Tie ir āmuļi. Tautā tos dēvē par Vēja Slotu vai Raganas Slotu. Un pareizi dēvē, jo tas patiešām ir velnišķīgs augs. Āmuļos labprāt mitinās Melnās Nakts Karalienes pavalstnieki. Bieži vien tur pārnakšņo Murgi un Briesmīgie Sapņi. Tāpēc nav nekāds brīnums, ka arī Tumsas Kunga burvju apmetnis bija noslēpts tieši āmuļos.

Tā nu Raibumiņš iet taustīdamies caur burvju spoguļa zeltaino dūmaku. Vēl viens solis — un pēkšņi viņu ietina melna tumsa. Raibumiņš bija izgājis no burvju spoguļa. Uz zemes valdīja nakts. Pēc Saules Zaķīšu Zemes spilgtās gaismas pirmajā mirklī šī nakts tumsa Raibumiņu padarīja galīgi aklu.

Kad zēna acis bija apradušas ar tumsu, viņš redzēja, ka atkal stāv ezera krastā. Un, ja viņš nezinātu, tad nekad nespētu iedomāties, ka šis ezers, kurā plūst līgani viļņi, var pārvērsties par burvju spoguli, aiz kura atrodas Saules Zaķīšu Zeme.

Raibumiņš paraudzījās visapkārt, ar acīm meklēdams mēness zaķīti Čiku. Tur jau viņš bija! Čiks tupēja uz kāda klints bluķa un spicēja ausis. Raibumiņš pirmo reizi redzēja mēness zaķīti un ar interesi aplūkoja to. Čiks izskatījās tāds pats kā saules zaķīši, tikai bija nevis dzeltenā, bet sudrabaini baltā krāsā, jo viņš taču veidots no mēness stariem!

Raibumiņš iepazinās ar Čiku.

— Nu tad iesim, — aicināja mēness zaķītis. Un viņi devās ceļā.

Jā, tas nebija viegls ceļš. Lidot pa debesīm, kad tevi tur cieši Tumsas Kunga rokas, ir pavisam kas cits nekā soļot kājām pa šiem kalniem, aizām un gravām. Mēness zaķītis aši un viegli skrēja pa priekšu, bet Raibumiņš klupdams, nobrāzdams ceļgalus līdz asinīm, vilkās nopakaļus.

Pēc pusnakts, pārgājuši pāri kalniem, viņi beidzot nonāca kādā biezā mežā. Tur, drūmi klusēdami, auga milzīgi, simtgadīgi koki. No biezokņa atplūda noslēpumaina čabēšana, kaut kādi piesardzīgi soļi, dobji rūcieni — tur nakts plēsoņas devās uz medībām. Kaut kur tālāk atbalsojās žēli pūces vaidi, likās, tur raudātu kāds slims bērns.

Raibumiņam kļuva baigi.

Ja nebūtu mēness zaķīša, kurš brīžam nozuda, brīžam atkal parādījās, pazibēdams starp biezajiem zariem, zēns droši vien pavisam apjuktu šajos necaurejamajos, baigu ēnu pilnajos meža biezokņos.

Aiz noguruma Raibumiņam grīļojās kājas. Un tad, nonācis kādā nelielā pļaviņā, kas zaigoja mēness gaismā, viņš bezspēcīgi atslīga zālē:

— Vai, kā esmu piekusis! Tā gribas atpūsties!

— Labi, atpūtīsimies ar, — Čiks bija ar mieru un tūlīt ērti novietojās uz papardes lapas.

Blakus Raibumiņam auga neliels krūms, viss noklāts ar lielām, sarkanām ogām. Ogas izskatījās tik vilinošas, ka izsalkušais Raibumiņš nenocietās un, norāvis dažas ogas, jau gribēja tās iemest mutē un apēst. Bet tai pašā mirklī mēness zaķītis pielēca kājās un iesaucās:

— Neēd! Met prom! Tūlīt met prom!

Raibumiņš izbrīnījies paskatījās mēness zaķītī, tomēr ogas neēda.

— Vai tu zini, kas tās ir? — Čiks jautāja. — Tās ir vilkogas. Ar tām var saindēties. Uz zemes vilkogas tīšām izplata Melnās Nakts Karaliene. Pavasarī šim krūmam uzplaukst skaisti, sārti ziedi, kas atgādina ceriņus. Šo ziedu smarža ir indīga. Ziedi uzplaukst tādēļ, lai saindētu mūs — mēness un saules zaķīšus. Melnās Nakts Karaliene labi zina, ka mēs pārtiekam no ziedu smaržām. Bet mēs jau sen esam uzzinājuši, cik kaitīgi ir Karalienes ziedi, un nekad tos neostām. Tiklīdz šie krūmi pārzied, tajos aizmetas ogas. Tās domātas cilvēku saindēšanai. Tāpēc sargies no šīm ogām un nekad neņem tās mutē!

Kad mēness zaķītis to bija pateicis, Raibumiņam sarkanās ogas likās riebīgas — gluži kā asinīm piesūkušās. Viņš norāva no krūma visas ogas un samīdīja tās kājām, lai kāds no cilvēkiem nejauši neapēstu.

Raibumiņš vairs negribēja ilgāk uzturēties šai pļaviņā, kur auga tik nejauks krūms.

— Vai zini ko, esmu jau atpūties, — viņš sacīja mēness zaķītim. — Iesim talak!

Un viņi atkal devās ceļā. Drīz vien abi nonāca pie mazas meža upītes, kas bija aizaugusi ar meldriem un aļģēm.

— Pagaidi, es iešu pameklēt braslu, citādi, kas zin, tu vēl noslīksi, — Čiks brīdināja Raibumiņu. Viņš nolaidās pa meldriem un nozuda ūdenī. Tā virsma pat nesaviļņojas.

Raibumiņš noliecās pār dzelmi un ieraudzīja, ka Čiks pavisam mierīgi soļo pa upes dibenu. Izrādās, ka mēness zaķīši, tāpat kā saules zaķīši, itin viegli tiek cauri visam, kas ir caurspīdīgs, — ūdenim, ledum vai stiklam. Vienīgi necaurspīdīgi priekšmeti spēj aizsprostot viņiem ceļu, taču zaķīši veikli apskrien tiem apkārt vai arī pārlec pāri.

Pēc kāda brīža Čiks atkal parādījās krastā.

— Ejam! — viņš sacīja un droši veda Raibumiņu pāri upītei.

.

Sastapšanas ar veciem paziņām

Kad Raibumiņš bija ticis pāri upītei, viņš ieraudzīja drūmu skatu. Visapkārt auga nožēlojami koki ar bezspēkā nokārušamies zariem, kurus bija nolauzusi kāda ļauna roka, miza bija sagraizīta ar nazi un izraibinātā dažādiem ķeburiem un neglītiem vārdiem. Zemē mētājas izpostītas putnu ligzdas un sasistas olas. Bet uz kāda veca bērza sniegbaltās mizas bija izgriezta baiga miroņgalva ar dunci zobos — Huligānijas ģerbonis. Raibumiņš uzreiz saprata, ka šeit «saimniekojuši» huligāni.

Debesis kļuva gaišākas. Tuvojās rīts. Mežs pamodās — lapotnē ievidžinājās neredzami putni, čaklais darbavīrs dzenis sāka kalt kādā kokā, un kaut kur tālumā žēli iekliedzās vālodze.

— Laikam nepagūsim aiziet līdz galam, — Čiks nopūzdamies sacīja, — aust jau gaisma, un man laiks pazust. Bet nekas. Vai redzi to lielo dobumu simtgadīgajā ozolā? Ielien tajā un atpūties, bet vakarā es atkal būšu klāt, un mēs iesim tālāk. Starp citu, tur ir rieksti — paēd, tu taču esi izsalcis. Dobums pieder vāverei Kuplastei, tur atrodas viņas pārtikas noliktava. Vāvere nedusmosies, jo viņa ir mana laba paziņa… Dobumā tu būsi drošībā. Tikai nebāz galvu ārā — ieraudzīs huligāni, sagrābs tevi ciet, un būs lielas nepatikšanas. Nu tad paliec sveiks! Līdz vakaram!

To pateicis, Čiks sāka bālēt un gaist un drīz vien izgaisa pavisam.

Raibumiņš ierāpās koka dobumā. Tur bija silti, mājīgi un diezgan ērti. Stūrī atradās vesels maiss ar visgaršīgākajiem meža riekstiem un ciedru čiekuriem. Protams, Raibumiņš vispirms pamatīgi saēdās riekstus, bet pēc tam saritinājās čokurā un aizmiga. Tā nu tagad bija, ka dienas viņam kļuva par nakti, bet naktis — par dienu. Naktī viņš staigāja un darbojās, bet dienā gulēja.

Raibumiņam sapnī atkal rādījās Tumsas Kungs — viņš draudēja un kaut ko kliedza, taču pamodies zēns visu aizmirsa. Viņu no miega iztraucēja kaut kādas balsis. Bija drūma, pelēka diena. Debesis klāja mākoņi kā liela, tumša sega.

Zem ozola skanēja skaļas balsis. Tās bija rupjas, nepatīkamas, taču Raibumiņam likās jau dzirdētas. Viņš nenocietās un uzmanīgi palūkojās lejup. Un ko jūs domājat? Zem ozola stāvēja Raibumiņa vecie paziņas — huligāni Bils Blēdis, Džons Klibiķis un Toms Zirneklis. Džons Klibiķis savā lielajā, spalvainajā rokā turēja zaķīti — nevis mēness vai saules zaķīti, bet gan parasto pelēci, — viņš to raustīja aiz ausīm, saukdams:

— Dejo! Dejo, ienaidniek, kad kungs tev liek! Dejo, jeb vai es tev noraušu ausis!

Taču zaķis negribēja dejot un tikai raudzījās savos mocītājos ar naidā degošām acīm. Lai nu kāds teic, ka zaķi ir bailīgi!

— Ak negribi! Nu tad tev tūliņ beigas! — Klibiķis iesaucās, izraudams dunci.

Bils Blēdis un Toms Zirneklis sāka jautri smieties.

Raibumiņš aizmirsa jebkuru piesardzību un visu pasauli. Zēns nevarēja pieļaut, ka viņa acu priekšā notiek slepkavība. Viņš paķēra lielu čiekuru un no visa spēka svieda ar to Klibiķim. Čiekurs trāpīja huligānam pa degunu. Klibiķis iebļāvās aiz sāpēm un palaida zaķi vaļā. Tas iemuka krūmos un nozuda.

— Re, re, kur vainīgais, — koka dobumā! — Bils Blēdis ieaurojās. Kaut gan viņam bija tikai viena acs, tomēr tā visu ļoti labi redzēja.

— Kas tur ir? — Toms Zirneklis skaļi noprasīja.

— Kāds puika! — Blēdis atbildēja. — Es viņu redzēju. Tāds nieka knēvelis!

— Tad mēs tūlīt ar viņu izrēķināsimies! — nikni iebrēcās Džons Klibiķis, vēl arvien viebdamies aiz sāpēm. — Zirnekli, rāpies kokā!

Aptverdams resno stumbru ar savām garajām, stiprajām rokām, Zirneklis rāpās uz dobumu. Klibiķis un Blēdis viņam piepalīdzēja. Raibumiņš saprata, ka nebūs labi. Taču viņš nolēma tik viegli nepadoties. Paķēris riekstus un čiekurus, zēns sāka ar tiem apmētāt huligānus. Čiekuri kā krusa bira lejup, rieksti paukšķēdami atsitās pret jaundaru pierēm, uzdauzot tiem lielus, zilus punus. Zirneklis novēlās no koka. Arī Klibiķis un Blēdis nokrita gar zemi, apsegdami galvas ar rokām. Tomēr, lai arī cik liels bija čiekuru un riekstu krājums ozola dobumā, tas beidzot izsīka. Bez tam Raibumiņš bija tikai mazs zēns, bet huligāni — pamatīgi tēvaiņi. Kad Raibumiņam vairs nebija ar ko aizsargāties, Zirneklis aši uzrāpās kokā un, ar savu kaulaino roku satvēris puisēnu aiz apkakles, izcēla viņu no dobuma.

— Ehē, šis taču ir tas pats puika, kurš mums toreiz izmuka! — Bils Blēdis iesaucās.

— Viņa dēļ mēs apmaldījāmies un gandrīz aizgājām bojā, — Toms Zirneklis dusmīgi piebalsoja. — Viņam tūlīt jānovelk āda pār acīm!

— Nē, — Džons Klibiķis ierēcās, — tas ir par maz! Es esmu cietis visvairāk. Mans nabaga deguns saņēma tik briesmīgu triecienu, ka baidos, vairs nevarēšu pat tabaku šņaukt. Šim velnēnam ir jāsaņem tik bargs sods, lai viņš to mūžam atcerētos! Ieslēgsim viņu Trīsdesmit Triju Nelaimju Alā, lai viņš tur sēž līdz tam laikam, kamēr mēs izlemsim, kā viņu sodīt.

Klibiķa vārdi izpelnījās atzinīgus saucienus. Huligāni Raibumiņu sasēja, iebāza lielā maisā un kaut kur aizstiepa.

.

Trīsdesmit Triju Nelaimju Ala

Beidzot Raibumiņš sajuta, ka viņu izkrata no maisa. Viņš pakrita un vēlās lejup pa mitrām kāpnēm. Aizcirzdamās noblākšķēja durvis, un nodārdēja dzelzs aizbīdnis.

Raibumiņš bija nokļuvis milzīgā, baigā alā. No augstajiem griestiem pilēja ūdens un plūda vēsa, zaļgana gaisma. Šajā spokainajā puskrēslā kustējās dīvainas būtnes. Raibumiņš vērīgi paskatījās uz tam un šausmās nodrebēja. Ne velti šī vieta saucās par Trīsdesmit Triju Nelaimju Alu. Šeit dzīvoja slimības. Itin visas, kādas tikai pasaule sastopamas. Te grīļojošā gaitā garām aizvilkās Šarlaka madāma — riebīga vecene, kuras āda nokarājās Iēveru lēveriem. Viņai nopakaļus sīkiem solīšiem tipinaja Drudzis. Kaut kur tuvumā kā rejošs suns nepārtraukti vaukšķināja Garais Klepus. Angīnas kundze ar apsietu kaklu pastaigājās zem rokas ar misteru Gripu, kurš nemitīgi šķaudīja. Bet mazliet tālāk kvernēja brāļi Tīfi — Vēdertīfs, Izsitumu Tīfs un Atguļas Tīfs. Vēdertīfs visu laiku ar rokām turēja ciet savu vēderu. Izsitumu Tīfu no vienas vietas klaja sīki, sarkani plankumiņi. Bet Atguļas Tīfs ik pēc brīža kaut kur aizgāja un atkal atgriezās atpakaļ.

Izrādījās, ka slimība Cūciņa ir patiešām īsta cūka, kas rukšķēja kādā kaktā.

Ar vārdu sakot, alā mudžēt mudžēja visādas slimības. Raibumiņš baidījās pat pakustēties. Viņam šķita, ka visas slimības tagad metīsies tam virsū. Bet Raibumiņam, tāpat kā visiem citiem zēniem un meitenēm, ļoti nepatika slimot.

Taču slimības nepievērsa zēnam nekādu uzmanību. Tās viņu nemaz neievēroja. Alā bija tik neaprakstams troksnis no klepus, vaidiem un gaudām, ka, bez šaubām, grūti bija sadzirdēt noklaudzam durvis, kad huligāni pa tām iegrūda Raibumiņu.

Zēns uzmanīgi devās atpakaļ uz izeju. Lai gan viņš zināja, ka ārā netiks, tomēr tur augšā, pie durvīm, viņam likās drošāk.

Pamazam, rāpdamies no pakāpiena uz pakāpienu, Raibumiņš virzījās uz augšu pa slidenajām akmens kāpnēm. Beidzot viņš nonāca pie biezajām ozolkoka durvīm un pamēģinaja tās atgrūst ar plecu. Bet kur nu! Durvis no ārpuses bija aizšautas ar dzelzs bultu. Pat visstiprākais cilvēks, īsts spēka vīrs, tas nespētu uzlauzt.

Raibumiņu pārņēma drūmas domas. Cik muļķīgi viss iznācis!

Tumsas Kungs vēlas, lai Raibumiņš drīzāk atnes viņam burvju apmetni, bet viņa labākie draugi — huligāni traucē šo nodomu un grib Raibumiņu nonāvēt. Tiesa gan, huligāni nekā nezina, jo Tumsas Kungs taču ir palicis Saules Zaķīšu Zemē un savu noslēpumaino plānu citiem nav izpaudis. Neviens Raibumiņam nevar palīdzēt. Pat ne saules zaķīši, jo debesis klāj tumši mākoņi, kas aizsedz sauli. Kāda nelaime! Ko nu darīt?

Šai brīdī Raibumiņš ar šausmām ievēroja, ka slimības viņu pamanījušas. Nikni grūstīdamās, tās virzījās pa kāpnēm augšup. Visām pa priekšu, nemitīgi šķaudīdams, vilkās pretīgais misters Gripa. Raibumiņš aizmiedza acis un apklāja seju ar rokām. Zēns jau juta, ka viņam ir paaugstināta temperatūra un sākas iesnas. Tūlīt viņš saslims!…

Te pēkšņi atskanēja briesmīgas raudas un vaidi, — un Raibumiņš juta, ka temperatūra atkal kļūst normāla un iesnas pazūd kā nebijušas. Atvēris acis, viņš ieraudzīja, ka visas slimības kliegdamas brēkdamas drāžas pa kāpnēm lejup, bet viņam blakus sēž saules zaķīši. Zēns uzreiz saprata, kāpēc slimības tā mūk. Tās visas taču ļoti baidās no saules un, protams, arī no saules zaķīšiem.

Raibumiņš tūlīt pazina gan veco zaķi Garausi, gan zaķīti Pūkainīti, gan arī citus zaķēnus — to bija pavisam kādi desmit. Gandrīz raudādams aiz prieka, Raibumiņš pateicās zaķīšiem par glābšanu.

Izrādījās, ka tieši šai laikā saules zaķīši, pieveikdami Mākoņus — Krākoņus, bija nolaidušies uz zemes un steigušies viņu glābt. Saules zaķīši paši bija dabūjuši zināt, ka Raibumiņš nokļuvis nelaimē. Viņiem par to pastāstījusi vāvere Kuplaste, kura tai brīdī, kad huligāni grābuši ciet Raibumiņu, sēdējusi netālu kādā zarā un visu redzējusi. Lai gan vāverei bijis žēl savu krājumu, tomēr tā priecājusies, ka huligāni dabūjuši krietnu mācību, un no visas sirds gribējusi Raibumiņu glābt.

Saules zaķīši ieradās īstajā brīdī. Tagad vairs slimības Raibumiņam nebija bīstamas.

Bet kā izkļūt no alas? Saules zaķīši šeit bija iespraukušies pa mazu durvju spraudziņu. Taču Raibumiņš pa šādu spraudziņu nekad nespētu izlīst! Pat pirkstu tajā neiebāztu!

— Tikai neuztraucies! — zaķītis Pūkainītis mierināja Raibumiņu. — Huligāni paši tevi izlaidīs ārā. Gan redzēsi.

Patiešām, nebija ilgi jāgaida, kad atskanēja huligānu soļi un skaļas balsis. Bils Blēdis, Džons Klibiķis un Toms Zirneklis pienāca pie durvīm. Viņi par kaut ko sačukstējās un jautri smējās. Droši vien bija izdomājuši Raibumiņam kādu ļoti interesantu sodu. No jauna noklaudzēja bulta, un durvis atvērās.

Tajā pašā mirklī huligānu smaidošās sejas savilkās pretīgās grimasēs. Viņi stulbi blenza saules zaķīšos, kas bija ielenkuši Raibumiņu. Droši vien huligāni nekad savā mūžā vēl nebija redzējuši dzīvus saules zaķīšus, lai gan, protams, daudz par tiem bija dzirdējuši. Viņi pilnīgi aizmirsa par Raibumiņu. Nelikdamies par viņu ne zinis, huligāni metās tvarstīt saules zaķīšus. Šie nejēgas taču nezināja, ka saules zaķīšus nav iespējams noķert. Ja vēlaties, jūs paši varat par to pārliecināties. Vai tad var noķert saules stariņu?

Tas tikai bija skats! Huligāni ieskrējās un krita gar zemi, dauzīja ar plaukstām pa to, tirināja kājas un pat knakstināja zobus, cenzdamies saķert saules zaķīšus ar muti. Taču zaķīši aizslīdēja viņiem gar pašu degungalu. Lai kaitinātu huligānus, tie tīšām grozījās viņu tuvumā, nemukdami pārāk tālu prom. Huligāni pārskaitušies tvarstīja ar rokām tukšu gaisu.

Citreiz Raibumiņš būtu jautri smējies, skatīdamies tādos brīnumos, taču šoreiz viņš nekavējās ne mirkli un metās bēgt.

.

Vēja Slotas bojā eja

Raibumiņš skrēja, cik jaudāja, neskatīdamies ne pa labi, ne pa kreisi. Viņam bija viena vienīga vēlēšanās — aizbēgt pēc iespējas tālāk no huligāniem. Tikai nokļuvis mežā, viņš apstājās un atvilka elpu.

Mežā valdīja kapa klusums. Šķita, ka neviens vairs pakaļ nedzenas. Huligāni droši vien nemaz nebija pamanījuši, uz kuru pusi Raibumiņš aizskrēja. Briesmas nu bija garām. Bet kā tagad atrast vāveres Kuplastes mītni ozola dobumā?

Kad pienāks vakars, tur zēnu gaidīs mēness zaķītis Čiks. Bet Raibumiņš pat nezināja, uz kuru pusi iet. Jūs taču atceraties, ka huligāni zēnu iebāza maisā un tad aizstiepa uz Trīsdesmit Triju Nelaimju Alu. Tāpēc viņš nevarēja iegaumēt ceļu. Arī saules zaķīši nespēja Raibumiņam palīdzēt, jo saule jau rietēja, metās krēsla un tuvojās nakts.

Raibumiņš ļoti sadrūma un noskuma. Kas nu iznāk? No huligāniem viņš bija aizbēdzis, pie tam pārciezdams tik daudz dažādu briesmu, bet tagad nezināšanas dēļ viss pagalam.

Te pēkšņi kāds uzmanīgi pieskārās Raibumiņa plecam.

Zēns atskatījās. Viņa priekšā stāvēja pelēkais zaķis — tas pats, kuru Raibumiņš nesen bija izglābis no huligānu nagiem. Zēns laipni uzsmaidīja pelēcim.

Zaķis pamāja ar galvu, pieglauzdams vienu ausi, — viņš it kā aicināja Raibumiņu sev līdzi.

— Ko tu gribi? — zens viņam vaicāja.

Taču zaķis neatbildēja, jo viņš nebija pasaku zaķis, bet pavisam parasts zaķis un tādēļ arī neprata runāt. Tomēr viņš neatlaidīgi aicināja Raibumiņu sev līdzi. Zēns nopūtās un devās zaķim pa pēdām. Bija taču daudz patīkamāk atrasties šā jaukā greizača sabiedrībā nekā vientuļam sēdēt mežā.

Viņi ilgi lauzās cauri bieziem brikšņiem, rāpās pāri vētras izgāztiem kokiem, šķērsoja strautus, kas līču ločiem tecēja caur mežu.

Cik liels bija Raibumiņa pārsteigums, kad viņš beidzot ieraudzīja, ka viņi ir nonākuši pie tā paša simtgadīgā ozola, kura dobumā dzīvoja vāvere Kuplaste. Bija jau gluži tumšs, un koka zarā sēdēja mēness zaķītis Čiks.

— Ak tas esi tu! — pamanījis Raibumiņu, viņš līksmi iesaucās. — Bet es jau domāju, ka ar tevi noticis kas ļauns. Sāku uztraukties.

Raibumiņš izstāstīja mēness zaķītim visus savus piedzīvojumus un beigās piemetināja:

— Ja šis pelēkais zaķis mani nebūtu atvedis, es pats neparko neatrastu ceļu šurp.

— Jā, pelēkie zaķi ir ļoti labi, — Čiks teica. — Viņi vienmēr citiem palīdz nelaimē. Vispār viņi ir drosmīgi. Paldies tev, pelēko zaķīt!

Pelēkais zaķis apmulsa un ieleca krūmos.

Bet Raibumiņš un mēness zaķītis Čiks devās tālāk. Atkal mežs, atkal garām zib koki, krūmi un brikšņi.

Jums jau droši vien apnicis klausīties, kā Raibumiņš iet pa mežu… Bet ko lai dara? Arī pašam Raibumiņam apnikusi lielā iešana… Starp citu, nomierinieties. Paskat, viņš jau pieiet pie kāda liela, veca vītola. Tam ir grumbuļains un červeļains stumbrs un gari, nokareni zari, kas mirkst mežezera tumšajā ūdenī. Augstu, pašā vītola galotnē, saredzama āmuļu biezā, zaļā cepure. Tā tad arī ir Vēja Slota, kurā paslēpts Tumsas Kunga burvju apmetnis.

Mēness spīd caur vītola zariem, mezdams ūdenī dīvainas, ņirbošas ēnas. Dzelmē šūpojas brūnas, kuplas aļģes, kas atgādina ūdens veča bārdu. Blakus vītolam, gluži kā milzīgs asinssūcējs zirneklis, izpleties liels, nosūnojis celms. Tā satrunējusī serde spīgo, un šķiet, ka zirneklis ar savu vienīgo aci stingi lūkojas naktī. Bet nakts noslēpumaini klusē, it kā gaidītu kaut ko…

Cik briesmīga vieta!

Taču Raibumiņš pārvarēja bailes un, aptvēris vītola stumbru, sāka rāpties pa to uz augšu. Jo augstak viņš tika, jo grūtāk kļuva virzīties uz priekšu. Zari ķērās kreklā, bikšelēs; tie saskrāpēja rokas, nelaizdami zēnu pie Vēja Slotas. Nevarēja saskatīt ne zemi, ne debesis — visu klāja biezs lapu vainags. Raibumiņš ar pūlēm taustījās uz priekšu šajā aklajā tumsā.

Viņam jau sāka zust spēki. Bet tad lapotne kļuva retāka, atkal iemirdzējās mēness! Sasprindzinājis pēdējos spēkus, Raibumiņš sasniedza Vēja Slotu. Zaļajos staipekņos bija paslēpts kaut kas melns. Tas taču Tumsas Kunga apmetnis! Raibumiņš uzreiz to pazina. Viņš izstiepa roku, lai apmetni paņemtu, bet āmuļu zari pēkšņi cieši sakļāvās ap apmetni. Raibumiņš mēģināja atbīdīt zarus sāņus, taču tikai savainoja sev rokas. Viņš apjuka. Te tev nu bija! Ko tagad iesākt? Piepeši Raibumiņš atcerējās, ka viņam bikšu kabatā ir nazītis, kuru viņš bija mantojis no tēva. Lai gan puse asmenīša tam nolauzta, tomēr tas bija tik ass kā žilete, — vari nogriezt, ko tikai vēlies! Raibumiņš vienā mirkli sameklēja nazīti, un — šņikt, šņakt! — āmuļu zari cits pēc cita novēlās zemē. Zēnam griežot šķita, ka tie nevarīgās dusmās vaid un šņāc.

Paņēmis apmetni, Raibumiņš vēl turpināja griezt, līdz beidzot nokrita pēdējais āmuļu zars. Vēja Slota nu bija pagalam. Sirmais vītols uzreiz kļuva jaunāks, atlieca taisnu savu nolīkušo stumbru, pamāja ar zariem un liegi iešalcās, tā pateikdamies Raibumiņam. Bet, kad zēns rāpās lejup, viņam šķita, ka vītols palīdz, saudzīgi to pietur ar zariem, lai viņš noturētos un nenokristu.

Nokļuvis zemē, Raibumiņš tūdaļ sāka meklēt mēness zaķīti. Taču no tā vairs nebija ne vēsts. Raibumiņš labi atcerējās, ka, viņam rāpjoties kokā, Čiks bija sēdējis celma tuvumā. Tagad tur neviena nebija.

Raibumiņš paskatījās uz debesīm un visu saprata. Kāds mākonis bija aizsedzis mēnesi. Pār koku galotnēm, neganti aurodams, aiztrauca brāzmains vējš — lietus pirmais vēstnesis. Pēc īsa brīža uz lapām jau iečabējās lietus lāses. Raibumiņš sarāvās — kāda lāse viņam aizslīdēja aiz apkakles.

Bet kurš gan būs tāds muļķis un ļausies salīt, ja viņam rokās ir apmetnis! Protams, arī Raibumiņš uzmeta to sev uz pleciem. Bet, tikko viņš ciešāk saņēma apmetņa stūrus, lai labāk sasildītos, kad juta — apmetnis viņu paceļ gaisā! Viegli kā putns viņš lidoja pār mežu, ar kājām skardams koku galotnes. Tad viņš pacēlās vēl augstāk, izlidoja cauri lietus mākoņiem un, nokļuvis zvaigžņotajās debesīs, traucās uz priekšu.

Raibumiņu pārņēma tāda kā pazīstama sajūta — likās, viņš gulētu un pa miegam lidotu. Tā taču bieži gadās, kad cilvēks sapņos lido: viegli paceļas uz augšu, atraujas no zemes un laižas pa gaisu, un augums ir pavisam, pavisam viegls, tas paklausa ikkatrai kustībai…

Esmu pārliecināts, mani dārgie lasītāji, ka ikviens no jums ir daudzkārt sapnī lidojis un jums šī neparastā sajūta ir labi pazīstama.

Nebrīnieties, ka, uzmetis Tumsas Kunga apmetni, Raibumiņš pēkšņi sāka lidot kā sapnī. Tas taču nebija vienkāršs, bet burvju apmetnis.

Nepaguva Raibumiņš ne atjēgties, kad jau bija nokļuvis pazīstamajā vietā — starp kalniem, pie burvju ezera. Un atkal viņa acu priekšā ezers pārvērtās par spoguli. Taču šoreiz Raibumiņš par to vairs nebrīnījās.

Viņš bija ļoti priecīgs, ka tik vienkārši un viegli ticis atpakaļ. Ilgi nedomādams, Raibumiņš devās burvju spogulī. Te pēkšņi — bauks! — dzirkstis vien pašķīda gar acīm un pierē radās milzīgs puns. Raibumiņš bija ietriecies ar pieri spogulī. Te tev nu bija! Zēns ar roku aptaustīja punu, bet pēc tam spoguli — tā virsma bija cieta un necaurlaidīga. Burvju spogulis Raibumiņu nelaida Saules Zaķīšu Zemē. Kāpēc tā? Zēns to nekādi nespēja saprast. Lai cik reižu viņš pieskārās spogulim, viņa roka arvien atdūrās pret cietu, biezu stiklu.

Te pēkšņi Raibumiņam iešāvās prātā doma: viņš taču bija aizmirsis noņemt Tumsas Kunga apmetni! Raibumiņš aši norāva to no pleciem, salocīja un pasita padusē. Tiklīdz viņš atkal piedūrās pie spoguļa, viņa roka vairs nesastapa nekādu šķēršļu. Un Raibumiņš lēnītiņām, pagriezies sāniski, izstiepis rokas un pieliecis galvu, devās uz priekšu — tieši spogulī. Taču bailes bija veltīgas. Ceļš bija brīvs.

Drīz vien Raibumiņš nokļuva Saules Zaķīšu Zemē.

.

Neparasti notikumi Brīnumaino Pasaku Pili

Uz jasmīnu mājiņas sliekšņa Raibumiņu jau nepacietīgi gaidīja vecais zaķis Garausis, zaķiene Greizace un viņu saules zaķīši. Ja jūs tikai zinātu, cik laimīgs jutās Raibumiņš, atkal tos ieraudzīdams! Raibumiņš jau gribēja mesties viņu apkampienos, tomēr laikus atģidās, ka tas būtu veltīgi: nevar taču apkampt zaķīšus, kas veidoti no saulstariņiem! Vajadzēja apmierināties ar parastu sasveicināšanos.

Iegājis mājiņā, Raibumiņš nolika apmetni tajā pašā kaktā, kur karājās viņa svārciņi, un tūdaļ to aizmirsa. Pirmkārt, tādēļ, ka saules zaķīšu klātbūtnē uzreiz aizmirstas visas bēdas, uztraukumi un nelaimes, — tāda nu reiz bija šo apbrīnojamo, pasakaino būtņu īpatnība. Otrkārt, zaķiene Greizace viņu tūdaļ aicināja pie galda, uz kura atradās vesels kalns visdažādāko ziedu, kas burvīgi un kārdinoši smaržoja. Izsalkušajam Raibumiņam gandrīz vai apreiba galva. Taču puisēnam no mielasta nekas nesanāca.

Visiem redzot, apmetnis, kas bija nomests kaktā, pēkšņi sakustējās, tad sāka strauji celties uz augšu, un mirkli vēlāk jasmīnu mājiņā, atdurdamies ar galvu pret griestiem jau stāvēja Tumsas Kungs.

— Ha-ha-ha! — it kā nākdami no dziļas akas, atskanēja viņa briesmīgie smiekli. — Nu tikai saturieties! Jūsu nelaimīgajai Saules Zaķīšu Zemei drīz būs beigas! — pateicis šos vārdus, Tumsas Kungs nesteigdamies izgāja no jasmīnu mājiņas.

Raibumiņš vai sastinga aiz pārsteiguma. Arī saules zaķīši, lai gan labi zināja, ka Tumsas Kungs ieradīsies, tomēr uz brīdi samulsa. Izsteigušies no mājiņas, viņi ieraudzīja, ka Tumsas Kungs dodas uz Brīnumaino Pasaku Pili. Viņa tumšais stāvs skaidri izdalījās uz saulainās zemes ziedošā fona. Kur vien krita viņa melnā ēna, ziedi tūdaļ novīta un nonīka. Tiesa gan, tiklīdz Tumsas Kungs aizgāja tālāk, tie atkal atdzīvojās un uzplauka, taču tik un tā — šermuļi skrēja pār muguru, to visu redzot…

Brīnumaino Pasaku Pils iedzīvotāji, neko nenojauzdami, dzīvoja savu ierasto dzīvi. Viss bija klusi un mierīgi.

Te pēkšņi notika kaut kas negaidīts. Aladins, kas ar zobu pulveri tikko vēl bija cītīgi spodrinājis savu burvju lampu, negaidot uzspļāva tai, trieca pret grīdu un sāka mīdīt ar kājām.

Vecais Hotabičs, uz ātru roku no bikšturiem un virtuves podu dakšām pagatavojis pamatīgu kaķeni, paslēpās zem galda un sāka apšaudīt vecās, laipnās fejas, kuras izšuva dīvānu spilventiņus.

Buratino piegāja pie Iļjas Muromieša un no visa spēka iesita viņam ar zelta atslēdziņu pa pieri. Bet Iļja Muromietis, kas ar vienu pirkstu varētu Buratino nospiest kā mušu, pēkšņi sāka pinkšķēt un, ar delnām rausdams asaras pār bārdainajiem vaigiem, smalkā balstiņā sūdzējās: «Ko tu kaujies? Pateikšu mammai!» — gluži kā mazs zēns, kuram nodarīts pāri.

Vecene no «Pasakas par zelta zivtiņu» pameta savu sasisto sili un sāka dzīties pakaļ Runcim Zābakos, cenzdamās uzmīt tam uz astes. Pie tam viņa neganti kliedza: «Atdod zābakus! Atdod zābakus!»

Bet vecais zvejnieks no tās pašas pasakas iebāza galvu akvārijā un ar muti pūlējās saķert zelta zivtiņu.

Vispār sākās neiedomājams juceklis. Droši vien jūs jau paši noprotat, ka pie visa bija vainīgs Tumsas Kungs. Viņš gribēja sacelt paniku Brīnumaino Pasaku Pilī. Nav zināms, kā tas viss būtu beidzies, ja laikus palīgā neatsteigtos saules zaķīši. Tiklīdz viņi ieradās pilī, visas Tumsas Kunga radītās nekārtības izbeidzās. Ir taču tā, ka, ierodoties saules zaķīšiem, viss sliktais, ļaunais un naidīgais izgaist.

Aladins izmisumā saķēra galvu un tūdaļ sāka labot savu salauzto burvju lampu. Vecais Hotabičs, ceļos krizdams, lūdza piedošanu laipnajām fejām par savu puicisko uzvedību. Buratino ar asarām acīs atvainojās Iļjam Muromietim. Vecene vai dega aiz kauna, atcerēdamās, cik vieglprātīgi bija dzinusies pakaļ Runcim Zābakos. Bet vecais zvejnieks gandrīz vai aizrijās akvārijā aiz liela samulsuma.

Visi ļoti uztraucās, uzzinājuši, ka Saules Zaķīšu Zemē ieradies Tumsas Kungs.

Brīnumaino Pasaku Pilī nekavējoties izsludināja kara stāvokli. Pasaku bērnus tūdaļ evakuēja uz Smieklu Torni. Tāpat arī vecās, nevarīgās burves. Visi parejie sagatavojās kaujai.

Pa to laiku Tumsas Kungs bija jau iekļuvis pazemē. Tur, tumsā, viņš jutās kā mājās. Drūmajās, mitrajās velvēs ik palaikam atbalsojās viņa līksmes pilnie saucieni. Viņš apsveica ieslodzītos — velnus, cilvēkēdājus un raganas — un izlaida tos no cietuma. Mežonīgi kliedzot, viss šis velna dzimums izlauzās, no krātiņiem un neprātīgi trakoja, priecādamies par atbrīvošanu. Taču no Saules Zaķīšu Zemes viņi nevarēja aizmukt līdz tam laikam, kamēr nebija sasists burvju spogulis.

Izcēlās neredzeta jezga. Ļaunie spēki pārvērta skaistās, smaržīgās rozes par riebīgiem, slapjiem krupjiem; tīteņus, meža vīnogulājus un citus staipekņus par briesmīgām čūskām, bet malvas un saulespuķes — par krokodiliem.

Un drīz visa zeme mudžēt mudžēja no visādiem mūdžiem.

Tas vēl nebija viss — cilvēkēdāji, velni un raganas drāzās uz Laimīgo Sapņu Ieleju un tur mīdīja kājām un iznīcināja laimīgos sapņus. Bērniem visā pasaulē tūlīt sāka rādīties drausmīgi sapņi. Bērni pamodās un raudāja.

Vajadzēja nekavējoties darit galu šīm nekārtībām. Visi Brīnumaino Pasaku Pils iedzīvotāji metās cīņā. Bet cik grūti viņiem bija cīnīties pret šiem jaunajiem spēkiem! Ja agrāk pasakās mierīgi varēja nocirst galvas drakoniem un visādiem pūķiem, cilvēkēdājus nogrūst bezdibeņos, ļaunos carus līdz ausīm iedzīt zemē, lai tādā kārtā tos iznīcinātu, — tad šinī gadījumā to nekādi nedrīkstēja darīt. Tāpēc ka visi šie velni, raganas, cilvēkēdāji, drakoni, ļaunie burvji un burves bija vienīgie un neaizskaramie eksemplāri, kas speciāli tika saglabāti pasakām. Ja gadījumā tos iznīcinātu, tad bērniem visā pasaulē zustu iespēja redzēt tos pasakās. Varbūt tad vispār pasakas izzustu: ikvienā pasakā taču ir kāda ļauna vara, ar kuru cīnās labais varonis. Tātad katrā ziņā šie ļaunie gari bija jāatstāj dzīvi. Bija atļauts tos tikai saķert, sasiet un iemest atpakaļ pazemes pagrabā.

Ak, cik tas bija grūts uzdevums!

Visi pasaku varoņi sadalījās pa vienībām: Apaļzirnītis komandēja vienību, kas cīnījās ar drakoniem un pūķiem; kalps Balda ar saviem ļaudīm uzbruka velniem; Runcis Zābakos devās pretī cilvēkēdājiem; vecais Hotabičs un Aladins karoja ar ļaunajiem austrumu džiniem, muļķītis Ivanuška pūlējās pieveikt Raganu un citas nejaukas burves…

Iedegās sīva kauja. Pretinieki laida darbā gan burvju nūjiņas un burvju lampas, gan burvju gredzenus un burvju stabules, gan apburtus šķēpus — visu pasaku arsenālu. Sauszemes karaspēku no gaisa atbalstīja aviācija — lidojošie paklāji, ugunsputni, zirdziņi kuprainīši.

Protams, bez saules zaķīšu palīdzības pasaku varoņi nezin vai būtu pieveikuši visus šos mošķus.

Saules zaķīši apžilbināja drakoniem un pūķiem acis, un tikai tad Apaļzirnītis ar savu karapulku guva pār tiem uzvaru un atkal iemeta visus tumšajā pagrabā.

Saules zaķīši palīdzēja arī vecajam Hotabičam un Aladinam iedzīt austrumu džinus atpakaļ pudelēs.

Saules zaķīši pamācīja muļķīti Ivanušku, kā visvieglāk tikt galā ar Raganu: ietriekt viņu piestā un uzlikt virsū vāku.

Ar vārdu sakot, visur un vienmēr saules zaķīši izšķirīgā brīdī steidzās labajiem pasaku varoņiem talkā.

Pašā cīņas karstumā Raibumiņš, kas, protams, kaujā nevarēja piedalīties, pēkšņi atcerējās Tumsas Kungu, un viņu pārņēma bažas. Kur palicis šis ļaundaris? Varbūt viņam jau ir izdevies atbrīvot Trolli? Un kāpēc visi aizmirsuši viņu — pašu galveno ienaidnieku…

Taču visapkārt valdīja tāds juceklis, ka vispār nebija iespējams atgādināt kādam par Tumsas Kungu. Un Raibumiņš nolēma pats visu noskaidrot. Uzmanīgi slēpdamies aiz krūmiem, lai viņu nejauši neieraudzītu kāds ļauns burvis un nepārvērstu par žurku, krupi vai krokodilu, Raibumiņš tuvojās pazemes ieejai.

Nokāpis pa kāpnēm lejā, viņš apstājās un ieklausījās. Pašā dziļumā, kaut kur gara, tumša gaiteņa viņā galā, atskanēja drausmīgi kliedzieni un lāsti. Raibumiņš neuzdrīkstējās iet tālāk. Viņam jau Tumsas Kungs bija sagādājis tik daudz nepatikšanu, ka zēns nepavisam vairs nevēlējās sastapties ar viņu šaja baismīgajā vietā. Un tā, neuzzinājis neko, Raibumiņš devās atpakaļ uz virszemi. Tur kauja jau bija beigusies. Visur mierīgi staigāja labie burvji ar burvju nūjiņām rokās un atbūra ziedus: no krupjiem, čūskām un krokodiliem atkal radās rozes, tīteņi, saulespuķes un citas puķes. Uz pazemes eju steidzās Apaļzirnītis, nesdams padusē pēdējo drakonu, kurš bija cieši sasiets un bezspēcīgs.

— Tēvocīt Apaļzirnīt, — Raibumiņš pieskrēja tam klāt, — tur, pazemē, atrodas Tumsas Kungs. Jūs visi viņu esat pilnīgi aizmirsuši! Viņš tur kliedz un lādas. Droši vien ir iau izlaidis arā Trolli. Kas gan tagad notiks?

— Ko velti uztraucies? — Apaļzirnītis pasmaidīja. — Saules zaķīši nekad neaizmirst pašu galveno. Iesim nu, paskatīsimies!

— No tiesas?

— Nebaidies, dēliņ! Gan pats redzēsi, ka visas briesmas jau garām.

Raibumiņš neticīgi paraudzījās uz Apaļzirnīti. Taču tas izskatījās tik varens vīrs, ka būtu pavisam smieklīgi neiet viņam līdzi. Un Raibumiņš sadūšojās.

Pa ceļam Apaļzirnītis iemeta sasaistīto drakonu kāda kamerā un aizslēdza durvis ar lielu priekškaramo atslēgu (protams, tā bija burvju atslēga, kuru nevar atvērt nekādi ļaunie gari!), tad viņi ilgi gāja pa apakšzemes gaiteni. Ceļu apgaismoja jāņtārpiņi, kas spīgoja pie griestiem gluži kā mazas elektriskās spuldzītes.

Puskrēslā aiz kameru restēm vīdēja raganu, velnu un cilvēkēdāju baigie ģīmji. Visi šie pekles izdzimumi bolīja acis un mežonīgi rēca, ar zobiem nikni grauzdami restes. Likās, ka viņi nupat, nupat izkļūs atkal brīvībā. Bet tā tikai likās. Šīs taču bija burvju restes, un velni ar raganām varēja veltīgi sapņot par izkļūšanu no savām kamerām.

Kādā kamera uz plauktiem, gluži kā vīnu veikalā, stāvēja rindā pudeles. Šajās pudelēs bija iesprostoti ļaunie austrumu džini. Cauri stiklam varēja redzēt, ka viņi tur lokās un raujas čokurā.

Citā kamerā uz grīdas bija nolikta liela piesta, kurai virsū uzlikts vāks. Piesta nemitīgi lēkaja, it kā dejodama kādu deju. Piestā sēdēja Ragana, kura vairs nevienu neapdraudēja.

Trešajā kamerā notika kaut kas pavisam neparasts. Kad Apaļzirnītis ar Raibumiņu piegāja pie tās, tur iekšā trakoja milzīga meža cūka un ar saviem varenajiem ilkņiem pūlējās pārkost resnās restes. Tad negaidot tā pārvērtās par mazu pelīti un gribēja veikli izslīdēt laukā. Taču tai pašā mirklī arī restes pārvērtās par smalku dzelzs režģu pinumu. Tad pelīte aši kļuva par odu, taču režģa vietā nu jau bija biezs stikls, un ods sitās pret to, nikni sīkdams. Un tā visu laiku. Nē, ļaunajiem pasaku varoņiem par bēgšanu nebija nemaz ko domāt!

Bet kur gan atradās Tumsas Kungs? Raibumiņš ar Apaļzirnīti bija jau izstaigājuši gandrīz visu pazemi, bet no viņa ne vēsts.

Piepeši visattālākajā gaiteņa kaktā kāds pērkonīgā balsī tik rupji lādējās, ka Raibumiņš negribot nosarka un ar plaukstām aizspieda ausis. Tā bija Tumsas Kunga balss.

Bet kas tad noticis? Kāpēc viņš tik rupji lamājas?

— Paskaties! — Apaļzirnītis izsaucas. — Es taču tev sacīju!

Raibumiņš paskatījās uz to pusi, uz kuru viņam norādīja Apaļzirnītis. Pašā pēdējā kamerā aiz biezām restēm uz grīdas sēdēja Trollis un rūgti raudāja, slaucīdams asaras ar savu āža bārdu. Bet kameras priekšā stāvēja kāda dīvaina ierīce, kas atgādināja lielu patvāri. Raibumiņš pūlējās saskatīt Tumsas Kungu, kura balsi viņš nupat bija dzirdējis. Taču veltīgi.

— Es viņu neredzu, — Raibumiņš beidzot atzinās.

— Un nekad arī neredzēsi. — Apaļzirnītis sacīja. — Vispār neviens nekad viņu vairs neredzēs. Tumsas Kungs ir tur, krātiņā.

Jā, tā bija patiesība. Gudrais un ļaunais Tumsas Kungs, kurš visiem iedvesa šausmas un varēja ikvienu pārspēt viltībā, beidzot kā vismuļķīgākais pelēns bija iekritis slazdos, kurus tieši šim nolūkam pagatavojuši saules zaķīši. Krātiņš atgādināja ļoti sarežģītu labirintu, kuram nebija nevienas izejas. Visas labirinta sienas bija izklātas ar burvju spoguļiem. Labirintā iespīdēja tikai viens vienīgs saules stariņš, taču tas, atmirdzēdams spoguļos, tik spoži apgaismoja visu labirintu, ka pietiktu tajā tikai ielūkoties, lai uzreiz kļūtu akls. Tur nebija nevienas tumšas spraudziņas, nevienas plaisiņas, kur Tumsas Kungam paslēpties.

Viņam bija lemts mūžīgi svaidīties šajā gaismas jūrā, nekad netiekot laukā.

Pasaule bija atbrīvojusies no sava visbriesmīgākā, visstiprākā un visnenotveramākā ienaidnieka.

Grūti aprakstīt to prieku, ar kādu šo ziņu uzņēma Saules Zaķīšu Zemē.

Brīnumaino Pasaku Pilī sarīkoja tādas dzīres, kādas vēl nevienā pasakā nav aprakstītas. Vīns lija straumēm… Taču pagaidiet, ne gluži tā, — esmu kļūdījies. Nekāda vīna nebija. Tas nemaz nebija vajadzīgs… Arī bez tā valdīja liela jautrība. Vīna vietā sudrabainām straumēm lija smiekli. Pasaku varoņi pacēla kausus, pilnus ar līksmiem, laimīgiem un dzirkstošiem smiekliem. Uzkodu vietā bija smaidi un asprātīgi joki. Bet kā viņi dejoja! Vai manu dieniņ, kā dejoja! Pat vecās, nevarīgās burves, pametušas savus šuvekļus, metās dejā. Bet vecais Hotabičs, kuram, cik zināms, bija uz pleciem ne viens vien gadu simts, tik veikli pietupās un palēcās, ka beidzot aizķērās ar biksēm aiz lustras. Nācās izsaukt ugunsdzēsēju komandu.

Dzīres turpinājās visu nakti līdz pat rītam, tas ir, — līdz tam brīdim, kad saules zaķīšiem vajadzēja doties uz zemi.

.

Kas notika pēc tam

Tātad zemes virsū nu bija pieveikta pati pēdējā ļaunā burvju vara. Nakts Murgu Kancelejas Priekšnieks, briesmīgais un nesaudzīgais Tumsas Kungs, uz mūžīgiem laikiem nu bija ieslodzīts Brīnumaino Pasaku Pils pagrabos. Arī Murgi, palikuši vieni bez sava saimnieka, kļuva nekaitīgi un pamazām iznīka.

Ak, cik nu gaiša, līksma un jauka kļuva dzīve! Kur gan bija palikušas ļaunās un drūmās sejas? Visi staigāja smaidīdami, laimīgi. It kā vispār nekad nebūtu bijis niknu un īgnu cilvēku. Agrāk Murgi cilvēkiem iedvesuši nelabas domas…

Pat huligāni, šie rūdītie bandīti un slepkavas, nesaņemdami vairs Murgu atbalstu, kļuva bezspēcīgi. Huligāni taču uzbruka tikai tiem, kas no viņiem baidījās. Bet šīs bailes cilvēkos modināja Murgi.

Raibzemieši visvairāk bija baidījušies no huligāniem, bet nu, tiklīdz viņi pēkšņi pārstāja bīties, — skat, paši huligāni kļuva gļēvi, nožēlojami zaķapastalas. Raibzemieši viņus viegli uzvarēja un padzina no savas zemes.

Raibzeme atkal kļuva brīva un neatkarīga valsts.

Raibzemes iedvesmotas, arī citas valstis, kurām bija uzkundzējušies huligāni, — un tādu zemju nebija mazums! — centās nokratīt verdzības važas. Huligāni bija sev pakļāvuši gandrīz puspasaules, bet drīz vien viņu vara visur bija gāzta.

Arī Trīsdesmit Triju Nelaimju Alas iemītniekiem pienāca bēdīgs gals. Saules zaķīši sagrāva pretīgo alu un sadedzināja itin visas slimības. Diemžēl šie velnišķie radījumi bija paguvuši izsēt baciļus visā pasaulē. Taču ārsti veiksmīgi cīnās ar tiem. Nav nekādu šaubu, ka nākotnē slimības būs pilnīgi iznīcinātās.

Saules zaķīši ilgi domāja, ko iesākt ar Melnās Nakts Karaļvalsti. Bez Tumsas Kunga tai vairs nebija nekādas nozīmes. To varēja iznīcināt vienā mirklī. Taču tādā gadījumā nakts izzustu uz visiem laikiem un paliktu tikai nebeidzama diena. Līdz ar to vairs nebūtu arī rītu un vakaru, kas atdala dienu no nakts. Tas lika apdomāties. Vai ir vērts tā darīt?

Pirmkārt, ļaudis ir ļoti pieraduši pie nakts. Viņi pieraduši naktīs gulēt un redzēt laimīgus sapņus. Gulēt diena — tas nepavisam nav tas…

Otrkārt, naktis mēdz būt ļoti skaistas. Kāpēc gan, piemēram, atņemt ļaudim iespēju pastaigāties mirdzošā mēness naktī pa jūras krastu un noraudzīties, kā pa mēness celiņu lēkā mēness zaķīši?…

Starp citu, tad jau arī mēness zaķīšiem būtu jāiet bojā. Viņi taču dzīvo tikai naktī.

Un kur tad klusie vasaras vakari, kad purpursarkanā saule nogurusi laižas uz rietu, spoži zeltīdama visu pamali!

Un agrie maija rīti, kad pirmie saulstari, rasā dzirkstīdami, modina visu dabu un liek skanēt putnu balsīm ziedošajos dārzos!

Nē, to visu zaudēt būtu ļoti žēl!

Arī pašiem saules zaķīšiem vajadzētu nepārtraukti atrasties uz zemes. Tad arī Saules Zaķīšu Zeme vairs nebūtu vajadzīga.

Tā būtu jālikvidē. Bet ko tad lai iesāktu ar Laimīgo Sapņu Ieleju un Brīnumaino Pasaku Pili? Radās bezgala daudz jautājumu.

Un saules zaķīši pēc ilgām pārrunām Lielajā Saules Padomes sēdē nolēma: Melnās Nakts Karalieni iznīdēt, bet pašu nakti saglabāt. Tā arī izdarīja.

Tomēr dažās pasaules malās, piemēram, ziemeļos, viņi nolēma atstāt izmēģinājumam tā saucamās «baltās naktis», tas ir, tādas naktis, kad viss gaišs kā dienā. Ja šie izmēģinājumi izrādīsies sekmīgi, tad varbūt nākotnē nakti iznīcinās pavisam. Taču par to vēl pāragri spriest. Kad dzīvosim, tad redzēsim.

Saules zaķīši pažēloja arī bargo Mākoņu — Krākoņu dzimtu. Pirmkārt, tāpēc, ka tie bija darbojušies nevis pēc pašu gribas, bet pēc Tumsas Kunga un Murgu pavēles. Otrkārt, taisnību sakot, tie nemaz nebija tik bargi — tie gan rūc un krāc, taču nekādu lielu postu nenodara. Pat gluži otrādi — tie sagādā labumu: aplaista zemi, un tādēļ visi stādi un koki aug vēl krāšņāk. Bet no cara Pērkona un carienes Zibens Strēles ļaudis viegli paglābjas, ierīkodami zibeņnovedējus. Bez tam saules zaķīši vienmēr uzvar Mākoņus — Krākoņus, un ļaudīm patīk noskatīties, kā par godu savai uzvarai viņi sarīko jautru rotaļu, izveidodami varavīksni. Tas ir ļoti skaisti!

Nu, bet Raibumiņš? Kas noticis ar viņu?

Neuztraucieties! Viņam klājas labi. Diezgan izciemojies Saules Zaķīšu Zemē un Brīnumaino Pasaku Pilī noskatījies daždažādus pasaku varoņu priekšnesumus, viņš beidzot atgriezās savā dzimtajā Raibzemē, kas tagad bija brīva, neatkarīga un laimīga valsts.

Bet tas vēl nav viss.

Parasti pasakas beidzas ar to, ka varonis apprec princesi, pats kļūst par princi, karali vai vispār bagātu cilvēku un dzīvo vienos priekos, neko nedarīdams. Nu, paldies par tādu laimi! Ja jūs tikai zinātu, cik garlaicīgi un skumji būt par karali (kaut arī par labu un krietnu!), dzīvot greznībā un neko nedarīt! Ne velti pasakas šai vietā arī beidzas, jo tālāk taču nav nekā interesanta ko stāstīt — tikai nomācoša garlaicība.

Ne, Raibumiņš nekļuva par bagātnieku, bet par karali vai princi jau nu nepavisam! Protams, viņš arī neapprecējās — kur jūs esat redzējuši, ka cilvēki precētos deviņu gadu vecumā!

Viņš atgriezās pie vectētiņa Brīnumiņa kolonijā Mazo Draugu Stūrītis.

Kad huligānu vara bija lauzta, visi vecāki, protams, tūlīt paņēma bērnus pie sevis, un kolonija kļuva tukša. Taču vectētiņš Brīnumiņš palika dzīvot turpat. Neaizgāja prom arī divas vecās aukles. Atgriezies mājās, Raibumiņš palika kopā ar viņiem, un tagad tie dzīvo četratā. Kopīgi apspriedušies, viņi nolēma pārveidot koloniju par bērnu darba un atpūtas namu. Tieši tā, ne vien par atpūtas namu, bet arī par darba namu. Tagad turp pavadīt savas brīvdienas brauc bērni no visas saulainās Raibzemes. Viņi gan atpūšas, gan rotaļājas, gan arī strādā. Kolonijā ir daudz darbnīcu. Un katrs bērns dara to, kas viņam padodas vislabāk: viens strādā galdnieka darbnīcā, otrs konstruē dažādas mašīnas, trešais mācās par kurpnieku, ceturtais — par atslēdznieku…

Bet Raibumiņš cieši nolēmis dienās kļūt par dārznieku. Viņš grib panākt, lai viņa dzimtajā zemē uzplauktu tikpat daudz ziedu kā tur, aiz burvju spoguļa, lai viņa dzimtene būtu tikpat koša un pasakaini skaista, kāda ir Saules Zaķīšu Zeme. Un, vai zināt, Raibumiņa sapnis droši vien piepildīsies, tāpēc ka…

Taču labāk paklausieties, ko stāsta viņa skolotājs vectētiņš Brīnumiņš:

— Šim zēnam ir īsta dārznieka talants. Nekad neesmu redzējis, ka citam kādam tik labi ieaugtu stādi, tik strauji tiem sazeltu lapas un tik krāšņi saplauktu ziedi. Tā vien šķiet, ka viņš zina kādu noslēpumu.

Vectētiņš taču nevarēja iedomāties, ka Raibumiņam ir palīgi, kurus nespēj saskatīt cilvēka acs. Kad Raibumiņš strādā dārzā, uzrakdams zemi ap kokiem vai aplaistīdams tos, ap viņu nemitīgi šaudās spoži gaismas plankumiņi. Izskatās, it kā tur dzirkstītu parastie saulstariņi, taču patiesībā tie ir īsti saules zaķīši.

Jā, jā — vecie draugi Raibumiņu nav aizmirsuši un vienmēr palīdz viņam — gan darbā, gan mācībās, gan jautrajos atpūtas brīžos…

Saules zaķīši palīdz ne tikai Raibumiņam, bet arī visiem labiem ļaudīm. Kur brīvs un laimīgs darbs, kur prieks un smiekli — tur visur klāt ir saules zaķīši: tādēļ taču viņi radīti, lai cilvēkiem būtu gaiša dzīve.

Varbūt jūs sacīsiet, ka nevarat viņus pamanīt?

Nu, tad jūs droši vien esat aizmirsuši, cik saules zaķīši ir kautrīgi!

Tomēr ieskatieties uzmanīgāk! Viņi slēpjas jūsu smaidā un atspīd jūsu acīs, kad tās staro priekā un laimē.

Un ziniet, kad jums ir labi un jautri, kad jūs darāt krietnu un vajadzīgu darbu, saules zaķīši vienmēr atrodas jums blakus.

Всеволод Нестайко

В KPAЮ СОНЯЧНИХ ЗАИЧИКОВ

1959

Vsevolods Ņestaiko

Saules Zaķīšu Zemē

No ukraiņu valodas tulkojusi Ārija Krūkle

Ilustrējis J. Galējs

Vāku un titullapu zīmējusi M. Rikmane

1964

Noskanējis grāmatu un failu izveidojis Imants Ločmelis

2012

Content

Ņestaiko Vsevolods Saules Zaķīšu Zemē

Saules Zaķīšu zemē

Mazo Draugu Stūrītis

Raibumiņš

Svešinieks

Negaidīts priekšlikums

Burvju spogulis

Murgu Kancelejas Priekšnieks

Saules Zaķīšu Zeme

Brīnumaino Pasaku Pilī

Laimīgo Sapņu Ielejas noslēpums

Mēness zaķītis Čiks

Sastapšanas ar veciem paziņām

Trīsdesmit Triju Nelaimju Ala

Vēja Slotas bojā eja

Neparasti notikumi Brīnumaino Pasaku Pili

Kas notika pēc tam